Kisah Kembar Siam Yang Hidup Paling Lama Dalam Sejarah

Secara purata, dalam setiap 200,000 kelahiran, akan berlaku satu kembar siam.

Dan hanya 5% daripada kelahiran kembar siam ini berakhir dengan kedua-dua bayi dilahirkan hidup, menjadikan kebarangkalian kembar siam yang dilahirkan hidup tersangat lah rendah.

Selain itu, 70% daripada kembar siam adalah perempuan. Jadi, bagi kembar siam Ronnie dan Donnie Galyon dilahirkan dengan selamat sudah menjadi satu keajaiban.

Namun mereka bukan sahaja menyangkal kebiasaan ini, tetapi juga menjadi kembar siam yang paling lama hidup dalam sejarah, yang kini telah berusia 66 tahun.

Wesley dan Eileen Galyon tidak menyangkakan mereka akan menimang bayi kembar siam. Namun pada 28 October di Ohio, Amerika Syarikat, Eileen melahirkan Donnie yang mana kepalanya keluar terlebih dahulu diikuti dengan Ronnie yang keluar kaki dahulu.

Kedua-dua bayi ini dilahirkan dengan jantung dan perut yang berasingan.

Mereka juga memiliki sepasang kaki dan tangan sendiri. Namun bermula dari tulang dada sehingga pangkal paha, kedua-dua mereka bersambung menyebabkan berlakunya perkongsian organ pencernaan.

Dan untuk 66 tahun yang lalu, kedua-dua mereka hidup bersemuka antara satu sama lain.

Selepas kembar ini dilahirkan, para doktor menahan Ronnie dan Donnie di hospital selama 2 tahun.

Mereka ingin mengenalpasti sama ada terdapat cara untuk memisahkan kembar siam ini dengan selamat.

Akhirnya mereka memutuskan bahawa tiada pembedahan yang dapat memastikan kedua-dua individu ini akan terus hidup jika dibedah, membuatkan Wesley dan Eileen tidak membenarkan pembedahan dilakukan.

Tidak dipisahkan, Ronnie dan Donnie Galyon menarik perhatian ke mana sahaja mereka pergi.

Apabila kembar ini berusia 4 tahun, mereka mula mengikut bapanya membuat persembahan di karnival di seluruh Amerika Syarikat dengan tema, "Bersemuka secara langsung bersama Kembar Siam Galyon".

Walaupun pertunjukan seperti ini dianggap sebagai pantang dan menyinggung perasaan pada hari ini, namun ia merupakan perkara biasa di kebanyakan karnival di Amerika Syarikat ketika tahun 1960-an.

Bagi individu tertentu yang berasakan mereka pelik dan lain daripada yang lain, pertunjukan atau sarkas ini menjadi syurga kepada mereka, satu komuniti bagi mereka yang tidak diterima masyarakat.

Dan sudah tentunya yang tidak diterima adalah kembar siam Ronnie dan Donnie.

Apabila mencapai usia sekolah, pihak berukasa tidak membenarkan mereka untuk bersekolah kerana akan menyebabkan gangguan kepada pelajar-pelajar lain.

Namun di karnival, Ronnie dan Donnie bertemu dengan komuniti mereka sendiri. Mereka berkarwan dengan Little Pete, yang digelar sebagai "manusia paling kecil di dunia" dan Johan gergasi Viking.

Mereka juga rapat dengan ahli karnival yang lain serta pekerja-pekerja yang menjual makanan di gerai-gerai karnival.

"Apabila kami mengembara membuat persembahan, ia dirasakan seperti sebuah keluarga yang besar," kata Ronnie.

Sementara itu, kembar ini juga menjana pendapatan yang cukup untuk menyara seluruh keluarga mereka. Wesley dan Eileen mempunyai 9 orang anak termasuk Ronnie dan Donnie.

"Ia merupakan satu-satunya pendapatan kami. Mereka (kembar Ronnie dan Donnie) adalah pencari nafkah bagi keluarga kami," kata adik bongsu, Jim Galyon.

Apabila pertunjukan karnival mula merosot di Amerika Syarikat menjelang tahun 1970-an, kembar Galyon berhijrah ke Amerika Selatan dan Tengah di mana mereka membuat persembahan utama dan menggabungkan silap mata ke dalam persembahan mereka.

"Mereka dilayan dengan begitu berbeza di sini. Mereka dilayan seperti bintang rock," jelas Jim.

Namun hanya disebabkan mereka mendapat kemahsyuran sebagai penghibur tak bermakna hidup mereka mudah.

Selain daripada dilarang untuk bersekolah, kembar ini berhadapan dengan gangguan panggilan telefon pada lewat malam.

Apabila mereka bersara daripada pertunjukan pada tahun 1991 dan membeli rumah di Dayton, Ohio dengan wang hasil titik peluh mereka, remaja-remaja tempatan mengintai jendela mereka dan meludah pada tingkap.

Ronnie dan Donnie berasa takut sehinggakan pada satu tahap ia melibatkan pihak polis.

Pihak polis hadir ke sekolah berdekatan dan memberikan amaran bahawa tingkah laku sedemikian tidak akan diterima dan akan dihukum.

Ia dirumitkan lagi dengan perbalahan di antara kedua-dua kembar siam ini. Walaupun mereka sudah "pakar" dalam berkompromi, namun pertengkaran mulut tidak dapat dielakkan lebih-lebih lagi hidup bersemuka 24 jam sehari, 7 hari seminggu.

Kembar ini juga tidak terlepas daripada terlibat dalam pergaduhan fizikal namun selepas mereka mengambil ubat untuk mengelakkan darah beku, Ronnie dan Donnie menyedari bahawa pergaduhan fizikal boleh membawa maut.

Kebimbangan yang paling dahsyat berlaku pada tahun 2009 dan 2010 apabila Ronnie mengalami darah beku di bahagian paru-parunya akibat daripada jangkitan tular.

Ia turut menjangkiti Donnie melihatkan kedua-duanya menjadi lemah. Mereka dimasukkan ke hospital dan memerlukan penjagaan yang berterusan.

Namun suka duka dan waktu sukar juga diselang-selikan dengan detik kemanusiaan yang tulen.

Kor Pemuda Kristian membina tambahan kepada rumah Jim dan isterinya, Mary, untuk menempatkan kembar ini apabila mereka dibenarkan pulang daripada hospital.

Dalam masa yang sama, orang ramai juga telah mula untuk mengenali kembar ini. Kadang-kala seseorang menawarkan untuk membayar bil mereka di restoran.

Walaupun mereka bertengkar antara satu sama lain, pasangan kembar ini juga merupakan rakan baik. Ronnie dan Donnie telah menolak kesemua tawaran pembedahan untuk memisahkan tubuh badan mereka.

Disebabkan masalah kesihatan yang dialami, kembar ini mengalami kesukaran untuk bergerak berbanding sebelum ini.

Mereka memerlukan rehat ketika berjalan dan menjalani pemakanan yang lebih sihat kerana masalah pencernaan boleh membuatkan mereka terlantar di hospital untuk tempoh seminggu.

Walau apa pun, mereka tetap berazam untuk kekal sihat dan cergas seboleh mungkin.

Rakan baik kepada kembar ini iaitu Glenn Kwiat berkata pada tahun 2009, "Matlamat mereka adalah untuk terus hidup dan menjadi kembar siam tertua yang pernah hidup,".

Dan pada tahun 2014, Ronnie dan Donnie Galyon berpesta meraikan kejayaan mencapai impian mereka.

Apabila mereka mencapai usia 62 tahun 8 bulan dan 8 hari, kembar siam ini telah mengatasi Chad dan Eng Bunker untuk bergelar sebagai kembar siam tertua dalam sejarah.

Ia merupakan satu pencapaian yang sangat besar bagi dua saudara yang mempunyai kebarangkalian tinggi untuk mati ketika dilahirkan.


Kisah Masjid Yang Dibakar Dan Diharamkan Solat Di Dalamnya - Al Dhirar

Ibnu Katsir meriwayatkan dari Sa’id bin Jubair, Urwah, Qatadah, dan lainnya bahawa di Madinah ada seorang paderi nasrani yang bernama Abu Amir al-Rahib dari Khazraj yang memiliki kedudukan penting di dalam kaumnya. Ketika itu, Rasulullah S.A.W telah masuk ke Madinah, menghimpun kekuatan Islam dan membangun peradaban kaum Muslimin di sana.

Abu Amir merasa tidak suka dengan kejayaan Nabi Muhammad S.A.W. Dia telah pergi ke Mekah untuk mengumpulkan sokongan kaum Kafir Quraisy untuk menentang Rasulullah S.A.W. Begitu bencinya Abu Amir terhadap Rasulullah S.A.W. sehingga dia sanggup menyertai hampir semua perperangan menentang kaum Muslimin.

Apabila melihat dakwah Rasullullah S.A.W sudah semakin tersebar luas dan memiliki kekuatan yang besar, Abu Amir meminta sokongan daripada Maharaja Rom iaitu Heraclius. Maharaja itu menyambut baik kedatangan Abu Amir dan menjanjikan apa yang diminta oleh paderi itu.

Abu Amir tinggal di Rom dan mula menjalankan rancangannya. Dia telah mengarahkan kaum Munafik (berpura-pura Islam) di Madinah untuk membina sebuah masjid yang dinamakan sebagai Masjid al-Dhirar. Tujuan pembinaan masjid itu adalah untuk menyebarkan fitnah, memecahbelahkan dan melemahkan kekuatan kaum Muslimin.

Kaum Munafik di Madinah yang terdiri daripada 12 orang mula membina Masjid Dhirar tidak jauh dari Masjid Quba' (masjid pertama yang dibina umat islam dan diasaskan oleh Rasulullah SAW, jaraknya 2 batu dari Masjid Nabawi). Jaraknya hanya beberapa puluh meter sahaja dari Masjid Quba'.

Kaum Munafik kemudiannya berjumpa dengan Rasulullah SAW dan meminta baginda S.A.W agar solat di masjid baru itu sebagai tanda persetujuan. Mereka berkata tujuan masjid itu dibina bagi memudahkan orang-orang tua dan uzur agar mudah untuk menunaikan solat berjemaah pada waktu malam yang dingin.

Rasulullah S.A.W bersetuju namun menundakan kehadirannya kerana ketika itu kaum Muslimin sedang bersiap untuk berangkat ke Perang Tabuk yang akhirnya berakhir dengan perjanjian damai. Perang Tabuk merupakan siri perang terakhir yang disertai Rasulullah SAW bersama kaum Muslimin.

Rasulullah S.A.W berjaya menguatkan pertahanan kaum Muslimin di Tabuk sekali gus menyekat kemaraan tentera Rom yang diketuai oleh Heraclius. Pengunduran tentera musuh itu merupakan kejayaan terbesar tentera Muslimin tanpa menumpahkan darah walaupun setitik.

Beberapa hari sebelum tiba di Madinah, Nabi Muhammad S.A.W sudah berniat akan singgah di Masjid al-Dhirar seperti yang dijanjikannya. Namun, Malaikat Jibril telah turun membawa wahyu bahawa Masjid Dhirar sengaja dibina untuk memecahbelahkan kaum Muslimin.

“Dan (diantara orang-orang Munafik itu) ada orang-orang yang mendirikan masjid untuk menimbulkan kemudaratan (pada orang-orang mukmin), dan kerana kekafirannya, dan untuk memecah belah orang-orang mukmin serta menunggu kedatangan orang-orang yang memerangi Allah dan RasulNya sejak dahulu.

Mereka sesungguhnya bersumpah, ‘Kami tidak menghendaki selain kebaikan. ‘Dan Allah menjadi saksi bahawa sesungguhnya mereka adalah pendusta (dalam sumpahnya). Janganlah kamu solat dalam masjid itu selama-lamanya.

Sesungguhnya masjid yang didirikan atas dasar taqwa (Masjid Quba’) sejak hari pertama adalah lebih patut kamu solat di dalamnya. Di dalamnya ada orang-orang yang ingin membersihkan diri. Dan Allah menyukai orang-orang yang bersih.”

Rasulullah S.A.W kemudian mengutuskan Malik ibnu Dukhsyum dan Ma’an ibnu Adi untuk pergi ke Masjid Dhirar yang didirikan oleh kaum Munafik itu supaya menghancurkan dan membakarnya. Setibanya mereka di perkampungan Bani Salim, Malik singgah di rumah saudaranya dan keluar sambil memegang pelepah kurma yang dibakar lalu berlari menuju Masjid Dhirar.

Malik, Ma'an dan beberapa sahabat lain telah masuk ke dalam Masjid Dhirar dan memulakan pembakaran ketika kaum Munafik berada di dalamnya. Kaum munafik bertempiaran lari menyelamatkan diri. Ini adalah bukti bahawa sesuatu yang dibangunkan bukan atas dasar ketaqwaan maka hancurlah ia.


Ini Sebab Mengapa Gambar Menara Eiffel Diharamkan Diambil Pada Waktu Malam

Menara Eiffel tersangat terkenal sehinggakan ia bukan sahaja menjadi simbol kepada kota Paris bahkan kepada seluruh Perancis.

Ia tidak pernah menghampakan terutamanya apabila 20,000 unit mentol yang dilengkapi pada menara ini dinyalakan.

Didirikan oleh Gustave Eiffel untuk memperingati ulang tahun ke seratus Revolusi Perancis pada tahun 1889, monumen epik ini menarik lebih daripada 6.9 juta pelawat secara konsisten dari seluruh dunia untuk melihatnya dan mengambil gambar setiap tahun.

Anda akan dapat melihat imej-imej Menara Eiffel yang menarik dalam buku banduan, artikel dalam talian dan Instagram. Namun, apa yang anda tak sedari adalah anda hampir tidak pernah melihat foto atau video Menara Eiffel yang diambil pada waktu malam.

Mungkin ada yang mengambil secara curi-curi tetapi secara teknikalnya tindakan ini adalah menjadi satu kesalahan undang-undang di Paris.

Larangan ini disebabkan oleh undang-undang hak cipta Perancis yang memberikan hak eksklusif penjualan dan pengedarannya kepada pencipta asal sesuatu objek.

Tempoh hak eksklusif ini tidak tertakluk kepada hayat pencipta tersebut tetapi untuk jangka masa yang panjang selepas kematiannya.

Menurut undang-undang hak cipta, bangunan-bangunan diklasifikasikan dengan tahap yang sama dengan hasil karya artistik seni yang anda jumpa di muzium, atau sama seperti hak cipta yang lain sebagai contoh hak cipta cap dagangan Apple.

Dalam Kesatuan Eropah, undang-undang hak cipta bertahan selapa 70 tahun selepas kematian penciptanya.

Sesetengah negara melaksanakan undang-undang yang lebih longgar seperti Pakistan yang mana hak cipta sah selepas 50 tahun kematian, dan di negara-negara lain lebih lama seperti Jamaica dengan tempoh 95 tahun selepas kematian.

Berhubung dengan Menara Eiffel, hak cipta menara ini dimiliki oleh Gustave Eiffel dan beliau meninggal dunia pada tahun 1923, dan hak cipta tamat selepas 70 tahun, pada tahun 1993.

Ketika ini, kemiripan dan reka bentuk menara ini dibenarkan memasuki domain awam, bermakna orang ramai boleh mengambil gambar Menara Eiffel pada waktu siang dan memuat naik ke laman Facebook contohnya.

Walaubagaimanapun, terdapat kerumitan yang berlanjutan. Lampu-lampu yang terpasang pada Menara Eiffel hanya dipasang pada tahun 1985, oleh Pierre Bideau.

Ini bermakna mana-mana gambar atau video yang menunjukkan monumen ini pada saat lampu terpasang iaitu pada waktu malam, telah melanggar undang-undang hak cipta.

Segala apa yang dikongsi di platform media sosial dianggap sebagai pengederan namun semenjak tahun 2016, pelancong telah dibenarkan mengambil foto dan video bangunan yang dilindungi hak cipta untuk kegunaan peribadi, selagi tidak mempunyai faedah komersial seperti dijual dan sebagainya.


Asal-Usul Nama 12 Bulan Dalam Kalendar Gregory

Kami pernah kongsikan kepada anda berkenaan asal-usul nama hari dalam Bahasa Inggeris yang kita gunakan setiap hari.

Pasti ramai yang tertanya-tanya, apa pula asal-usul nama-nama bulan yang ada dan digunapakai setiap hari oleh kita. Menerusi artikel ini, kami cuba menjelaskan kepada anda dari mana datangnya nama-nama bulan yang kita jadikan sebagai satu de facto standard kepada rujukan tarikh kita.

Nama bulan 'Januari' datang daripada nama Tuhan orang Rom iaitu Janus, penjaga kepada permulaan dan pengakhiran yang mereka percaya turut sama mengawasi urusan keluar masuk orang Rom melalui pintu dan pagar. Janus adalah Tuhan orang Rom yang berkepala dua, dengan satu senantiasa memandang ke depan mewakili masa hadapan dan satu memandang ke belakang, mengingati masa lalu. Nama lama bagi bulan Januari adalah 'Ianuarius' atau 'bulan kepada Janus.'

Nama bulan Februari pula berpunca daripada nama Tuhan orang Rom bernama Februus, yang mengawal kematian dan juga kesucian jiwa. Orang Rom meraikan Februus dengan menyambut upacara yang dinamakan Februalia di mana orang Rom akan menyediakan makanan serta korban bagi menyembah Februus. Mereka percaya sekiranya Februus gembira dengan hadiah mereka, Februus akan membersihkan jiwa dan badan mereka daripada kesalahan yang telah dilakukan.

Mac diambil daripada nama planet 'Mars' yang dinamakan sempena Tuhan peperangan orang Rom, iaitu Mars. Sebelum dinamakan sebagai 'March', nama lama bagi bulan Mac adalah Martius yang menandakan bermulanya musim perang bagi orang Rom.

Sebelum ditukar, Mac adalah bulan pertama dalam kalendar orang Rom dan tradisi ini terus dipegang oleh beberapa masyarakat dunia sehingga kini, yang merayakan tahun baru mereka pada bulan Mac seperti Tahun Baru orang Bali yang digelarkan Nyepi atau festival Nowruz yang disambut masyarakat Iran.

Asal-usul nama bulan April berbeza dengan beberapa pendapat wujud menyatakan sejarahnya. Dinamakan sebagai Aprilis pada awalnya yang membawa maksud 'permulaan pembukaan', bulan Aprilis menandakan tibanya musim bunga di mana pokok dan bunga mula mengeluarkan bunga-bunganya.

Selain itu, April juga dikatakan berasal daripada perkataan Aphrilis, yang berpunca daripada Tuhan orang Greek Aphrodite yang dikaitkan dengan kecantikan dan keindahan di bumi.

Bulan Mei dinamakan sempena Maia, Tuhan orang Greek yang dipercayai ibu kepada Hermes, salah seorang tuhan orang Greek paling terkenal. Maia adalah Tuhan orang Rom yang dipercayai menjaga kesuburan masyarakat mereka. Masyarakat Rom percaya Maia berkait dengan Bona Dea, Tuhan mereka yang turut sama mempunyai sifat-sifat milik Maia. Festival untuk meraikan Bona Dea turut sama dilangsungkan oleh mereka setiap tahun pada bulan Mei.

Nama Jun datang daripada Dewi orang Rom Juno, isteri kepada Jupiter serta Tuhan yang mengawal perkahwinan dan kelahiran. Walaupun begitu, beberapa pendapat berbeza turut sama disebutkan.

Nama tersebut turut sama dikatakan datang daripada Lucius Junius Brutus, salah seorang pewaris kepada kerajaan Rom yang menamakan bulan tersebut sebagai satu penghormatan kepada keluarganya iaitu keluarga Junia, yang mempunyai pengaruh besar pada sejarah Rom lama.

Julai adalah nama bulan yang datang daripada tokoh yang wujud dalam sejarah iaitu Julius Caesar, pemerintah Rom terkenal yang bertanggungjawab meluaskan empayar Rom, mengubah struktur pentadbiran masyarakat Rom ketika itu menjadi pemerintahan diktator serta yang lebih penting, memperkenalkan kepada kita kalendar Julian. Kalendar Julian adalah kalendar pertama yang membawa kiraan 365 hari dalam setahun serta kiraan tahun lompat.

Asalnya nama Julai adalah Quintilis, bulan di mana Julius dilahirkan yang membawa makna 'kelima.' Ekoran kedudukannya dalam masyarakat ketika itu, Quintilis ditukar kepada Julius oleh senat Rom sempena memperingati jasa beliau membangunkan Rom.

Ogos dinamakan sedemikian sempena mengingati Augustus Caesar, pemerintah pertama Empayar Rom pewaris kepada Julius Caesar mengikut permintaan Julius sendiri yang menamakan Augustus sebagai waris takthta beliau.

Pada mulanya, bulan ini dinamakan Sextilis berikutan kedudukannya sebagai bulan ke enam dalam 10 bulan kalendar Rom, sebelum bulan Januari dan Februari ditambah pada tahun 700BC menjadikannya 12 bulan keseluruhan.

Nama 'August' mula digunakan pada tahun 8BC sempena mengingati jasa Augustus diletakkan dalam bulan ke 8 menyebabkan berlakunya perubahan kepada nama-nama bulan berikutnya.

Untuk memahami maksud nama bulan September, Oktober, November dan Disember ini, kita boleh kumpulkan kesemuanya sekali. Kesemua nama ini adalah berasal dari nombor dalam sebutan latin dengan September adalah 'Septem,' October adalah 'Octo', November adalah 'Novem' dan Disember adalah 'Decem.'

Septem bermaksud tujuh, Octo bermaksud lapan, Novem bermaksud sembilan dan Decem pula membawa makna sepuluh. Jadi mengapa bulan September, Oktober, November dan Disember mewakili bulan 9,10,11 dan 12 sedangkan maksudnya membawa makna 7,8,9 dan 10?

Ini kerana pada awalnya, orang Rom menggunakan sistem 10 bulan dengan bulan Mac menjadi bulan pertama mereka dan berakhir dengan bulan Decem iaitu bulan ke sepuluh. Selepas pengenalan bulan Januari dan Februari dilakukan dengan meletakkan dua bulan tersebut sebagai dua bulan paling awal, semua bulan yang telah wujud dianjakkan ke depan menjadikan satu tahun ada 12 bulan daripada Januari sehingga Disember.

Oleh sebab itulah walaupun September sehingga Disember membawa makna 'bulan ke 7' hingga 'bulan ke 10', ia kini mewakili bulan 9 hingga 12. Kami akui kami pun pening.


2 Ekor Cacing Ini Berjaya Dihidupkan Semula Selepas Beku Hampir 42,000 Tahun

Bayangkan anda dibangkitkan kembali selepas tidur selama 42,000 tahun? Tak kan? Itulah yang dirasakan oleh seekor cacing yang dihidupkan semula di Rusia.

Laporan terbaru yang diterbitkan beberapa bulan lepas oleh Doklady Biological Sciences mendedahkan bahawa dua ekor cacing gelang prasejarah, masing-masing berusia 42,000 dan 32,000 tahun dengan secara ajaibnya telah dihidupkan semula.

Ketika kajian itu dibuat, sekumupulan saintis Rusia daripada 4 institusi berbeza bekerjasama dengan penyelidik dari Jabatan Geosains Universiti Princeton untuk menganalisa 300 cacing prasejarah.

Dan daripada 300 cacing tersebut, hanya 2 sahaja yang menunjukkan tanda-tanda masih bernyawa.

Kedua-dua cacing tersebut dijumpai di kawasan permafrost di Yakutia, kawasan yang tersangat sejuk di Rusia berdekatan dengan Siberia.

Menurut IFLScience, untuk menghidupkan kembali semula cacing selepas ia dipisahkan daripada sampel glasier, ulat-ulat ini diletakkan di dalam kultur bersuhu 20 darjah Celcius mengandungi gelatin da, diberikan bakteria E.coli sebagai makanan.

"Selepas dinyahbeku, kedua-dua cacing tersebut menunjukkan tanda masih bernyawa dan mula bergerak serta makan,".

Cacing pertama telah ditemui lebih daripada 15 tahun lalu di dinding permafrost dalam lubang tupai bawah tanah yang kuno di Duvanny Yar, sebuah kawasan yang merupakan bahagian bawah Sungai Kolyma.

Menurut The Siberian Times, kawasan yang mengelilingi Sungai Kolyma adalah signifikan dari segi sejarah bukan sahaja kerana cacing purba yang dihidupkan semula yang terdapat di sana, tetapi juga kerana ia terletak berhampiran Pleistocene Park, tapak yang cuba mencipta semula habitat Artik bagi mammoth berbulu.

Cacing kedua yang dihidupkan semula dan dianggarkan berusia 32,000 tahunn ditemui pada tahun 2015 di permafrost berdekatan dengan Sungai Alazeya.

Kedua-dua cacing ini dipercayai adalah betina dihidupkan semula di Institute of Physico-Chemical and Biological Problems of Soil Science di Moscow.

Kedua-dua ini dilihatkan hidup, bergerak dan makan buat kali pertama sejak zaman Pleistocene yang berlangsung dari kira-kira 2,588,000 hingga 11,700 tahun yang lalu.

Keupayaan cacing-cacing ini untuk kembali hidup selepas tempoh yang tersangat panjang benar-benar menyerlahkan kehebatan spesis nya.

Cacing ini yang terkenal dengan kebolehannya untuk menahan keadaan esktrem yang mana biasanya organisma lain tidak mampu bertahan.

Beberapa eksperimen lain telah membuktikan spesis ini mampu hidup semula daripada beku sehingga tempoh 39 tahun namun penemuan mengejutkan ini adalah yang pertama menghidupkan semula cacing zaman kuno serta yang tertua.

Para penyelidik percaya bahawa penemuan ini penting dalam bidang cryobiosis dan penemuan mereka memberikan pandangan yang berharga kepada kebolehan penyesuaian cacing gelang.


9 Mitos Pantang Larang Dalam Menurunkan Berat Badan (Diet) Yang Ramai Percaya

Mendapatkan bentuk dan berat badan yang ideal adalah impian setiap orang. Hari ini terdapat terlalu banyak pakar pemakanan dan senaman sehinggakan kita tak tahu mana satu yang patut dipercayai lagi.

Ada yang mengatakan anda perlu makan hidangan yang kecil lebih kerap untuk kurangkan berat badan. Ada pula yang mengatakan anda perlu makan sarapan dengan banyak dan kurangkan makan malam.

Bagi mereka yang tak tahu, ini sangat mengelirukan dan membuatkan mereka akhirnya berputus asa.

iluminasi.com kongsikan 9 mitos tentang penurunan berat badan yang ramai masih percaya hingga hari ini, bagi memudahkan anda membuatkan keputusan dengan lebih mudah dalam menuruntkan berat badan anda.

Diet rendah karbohidrat adalah teknik pengurangan berat badan yang sangat efektif, namun ia mempunyai pelbagai keburukan dalam jangka masa panjang.

Salah satu mengapa diet ini tersangat popular adalah anda akan dapat melihat hasil yang sangat cepat kerana penurunan berat air.

Malangnya, sesetengah orang mengalami kekurangan tenaga mereka apabila mengambil karbohidrat terlalu rendah dalam diet.

Ramai orang terlalu fokus terhadap diet rendah karbohidrat tetapi tidak langsung mengambil tahu tentang pengambilan lemak dan minyak seharian.

Ingat, diet rendah karbohidrat bukanlah satu-satunya cara untuk turunkan berat badan, sebaliknya banyak lagi cara termasuklah diet rendah lemak.

Pasti ramai yang pernah terdengar ayat, "Sarapan seperti seorang raja, makan tengahari seperti seorang putera dan makan makan seperti pengemis", menerangkan bagaimana kita harus makan dalam sehari.

Dan ramai juga yang mempercayai mitos bahawa anda tak sepatutnya makan apa-apa selepas pukul 6 petang.

Kajian terbaru menunjukkan bahawa waktu makan anda tidak penting, sebaliknya jumlah pengambilan kalori dalam sehari adalah lebih penting.

Jadi, perkara yang lebih penting adalah untuk membakar lebih banyak kalori untuk menurukan berat badan.

Mitos ini wujud kerana beranggapan kebanyakan orang tidur pukul 10 malam, dan anda sepatutnya tidak makan 4 jam sebelum tidur kerana karbohidrat yang dimakan biasanya tidak akan digunakan dan ditukarkan menjadi lemak.

Tetapi jika anda mempunyai gaya hidup yang aktif, sebagai contoh anda biasanya bermain futsal atau badminton pada jam 9 malam dan tidur pada jam 11 malam, maka makan pada jam 6 hingga 8 malam tidak menjadi masalah.

Makan hidangan yang kecil dengan kekerapan yang tinggi untuk meningkatkan metabolisma dan membantu menurunkan berat badan juga adalah satu mitos.

Malah, kajian yang dilakukan membuktikan bahawa individu yang makan lebih daripada 3 kali mempunyai berat yang lebih tinggi daripada mereka yang tidak kerap makan.

Juga, mereka yang makan 5 hingga 6 hidangan sehari lebih cenderung untuk terlebih makan.

Apabila bercakap mengenai gimnasium dan senaman, apa yang penting adalah kualiti senaman dan bukannya tempoh senaman.

Anda boleh habiskan masa 4 jam di dalam gimnasium setiap hari, tetapi tak akan nampak hasil jika anda tak tahu apa yang anda buat sebenarnya.

Tempoh yang disyorkan untuk bersenam adalah di antara 30 hingga 60 minit, dengan syarat anda benar-benar bersenam ke tahap maksimum.

Tempoh anabolik adalah tempoh 30 minit selepas senaman di mana pengambilan nutrisi seperti protein boleh meningkatkan hasil senaman anda.

Walaubagaimanapun, terdapat kekurangan bukti santifik yang membuktikan bahawa tempoh anabolik ini sebenarnya wujud.

Kajian menyatakan bahawa terdapat keraguan terhadap hubungan antara nutrisi yang diambil betul-betul selepas senaman dengan hasil senaman yang lebih baik.

Setiap 1 gram lemak, terkandung 9 kalori manakala setiap 1 gram protein mengandungi 4 kalori. Makan makanan yang berlemak menyumbang kepada kalori yang tinggi dan menggemukkan, oleh anda perlu berhati-hati dengan makanan tinggi lemak.

Namun, ia tak bermaksud anda perlu membuang lemak 100% daripada diet anda. Untuk menurunkan berat, kira pengambilan kalori yang anda harus ambil untuk sehari dan imbangkan di antara pengambilan protein, karbohidrat dan lemak.

Malah, untuk buang lemak, anda perlu makan lemak, iaitu lemak yang baik seperti lemak tak tepu. Contoh makanan yang mengandungi lemak baik ini adalah buah alpukat, ikan salmon, kacang badam, minyak zaitun dan banyak lagi.

Berat badan anda tak akan meningkat dengan berlebihan apabila umur anda semakin meningkat jika anda mengekalkan gaya hidup yang sihat.

Jika anda sering bersenam dan makan secara sihat sepanjang anda ketika muda, anda tak akan mengalami masalah berat badan ketika berusia 50 atau 70 tahun.

Kunci untuk kekal sihat dengan berat badan sesuai adalah senaman sepanjang hayat. Ya, anda harus bersenam secara konsisten dan bukannya hanya untuk bentuk badan yang menarik sahaja.

Ramai orang mengatakan "usia tua" adalah penyebab mengapa mereka mengalami masalah berat badan, tetapi itu hanyalah alasan mereka yang malas.

Ramai orang yang masih percaya bahawa senaman yang berkesan adalah apabila anda tak boleh menggerakkan tubuh badan keesokan harinya, yang mana adalah tidak benar.

Anda akan berasa sakit selepas senaman apabila anda menggunakan otot-otot yang anda tak senam sebelum ini ataupun bersenam dengan berat beban yang lebih daripada biasa.

Terdapat pelbagai faktor yang menyumbang kepada rasa sakit ini malah mereka yang profesional mengalami rasa yang berbeza-beza selepas bersenam.

Jadi, jika anda tak berasa sakit tak bermakna senaman anda itu tidak berkesan.

Sejak dari sekolah rendah, kita diajar untuk meregangkan badan sebelum bersenam untuk membuatkan badan kita lebih bersedia. Namun, regangan badan sepatutnya dilakukan selepas senaman.

Kajian mendedahkan bahawa mereka yang tidak melakukan regangan badan mampu untuk melakukan senaman "squat" dengan berat 8.36% lebih daripada mereka yang meregangkan badan.

Regangan patut dilakukan selepas bersenam untuk merehatkan otot-otot yang digunakan. Apa yang sebenarnya patut dilakukan adalah memanaskan badan dengan melakukan senaman kecil yang melibatkan pergerakan seperti melompat dan sebagainya.


Kisah Pembedahan Pemindahan Kelamin Pertama Di Dunia Yang Sempurna

Seorang tentera veteran Amerika Syarikat telah menjalani pembedahan pemindahan zakar dan skrotum sepenuhnya yang pertama di dunia.

Beberapa tahun lepas, tentera veteran yang tidak mahu namanya diketahui disebabkan stigma yang menyelubungi jenis pembedahan ini, telah dihantar ke Afghanistan untuk bertugas.

Namun, beliau terlibat dalam satu letupan yang dahsyat menyebabkan kehilangan kedua-dua belah kaki, bahagian bawah badan serta alat kelaminnya.

Untuk berhadapan dengan realiti akibat kehilangan anggota badan sudah memeritkan, ia lebih perit untuk menerima kenyataan bahawa beliau kehilangan alat kelamin.

Kecederaan seperti ini boleh menyebabkan kesan yang sangat buruk kepada kehidupan mangsa seperti tidak boleh mempunyai anak, masalah hubungan intim, dan kesihatan fizikal serta mental.

"Kecederaan ini, saya rasa ia seperti menghapuskan peluang saya untuk mempunyai apa-apa hubungan. Seperti, tak ada lagi makna dalam hidup saya dan saya akan keseorangan seumur hidup. Saya bergelut untuk melihat diri saya sebagai seorang lelaki untuk tempoh yang lama," jelas beliau.

Namun kini, selepas beberapa tahun menjalani terapi, meragui diri sendiri malah tanggapan untuk membunuh diri, akhirnya tentera veteran ini mampu untuk mempunyai kehidupan baru.

Dalan pembedahan 14 jam yang dilakukan di Hospital John Hopkins, tentera ini menerima pemindahan zakar dan skrotum lengkap daripada penderma yang baru meninggal dunia.

Ia merupakan pemindahan zakar yang paling rumit dan menyeluruh setakat ini. Beliau tidak menerima buah zakar daripada penderma ini kerana akan berlaku masalah etika jika tentera ini mempunyai cahaya mata di kemudian hari.

Sperma di dalam buah zakar tersebut adalah milik penderma dan bukannya tentera tersebut. Ini membuatkan beliau tidak boleh memiliki anak kandung dan perlu mengambil hormon testosteron untuk mengimbangi kehilangan buah zakar dan juga Cialis untuk menggalakkan fungsi ereksi.

Pembedahan ini dilakukan pada bulan Mac 2018 dan kini beliau dijangkakan boleh kencing dengan normal, walaupun penyembuhan dan pertumbuhan semula sarah akan mengambil masa.

Saraf-sarah tumbuh pada kadar anggaran sekitar 2.5 sentimeter sebulan daripada lokasi asal kepada organ pemindahan.

Perjalanan untuk mendapatkan pemindahan organ oleh tentera ini bermula sejak tahun 2012 apabila beliau bertemu dengan Dr. Richard Redett, seorang doktor plastik pediatrik dan pembedahan rekonstruktif di Hospital John Hopkins, berkenaan dengan menumbuhkan semula zakarnya menggunakan tisunya sendiri, seperti kulit daripada tangan.

Prosedur ini mampu menghasilkan fungsi kencing namun memerlukan pemindahan berasingan untuk fungsi seksual. Namun, prosedur pemindahan lengkap yang dijalani tentera ini lebih membuahkan hasil.

Di samping mengambil alat kelamin daripada penderma, pada doktor juga mengambil tisu dalaman, urat dan sembilan tulang belakang daripada penderma yang menyediakan sel stem yang dimasukkan ke dalam badan tentera tersebut untuk mengelakkan penolakan organ.

Walaupun dia pada awalnya bimbang terhadap prosedur kompleks yang mengubah hidup seperti ini, setakat ini tentera veteran kelihatan tak mempunyai masalah.

"Apa yang membuatkan saya risau pada mulanya adalah kadang-kadang terlintas di fikiran saya, adakah saya mampu melihatnya seperti milik saya sendiri? Namun setelah saya memilikinya, satu-satunya cara yang saya harus melihatnya adalah ia milik saya,".


5 Gempa Bumi Terkuat Pernah Berlaku di Asia

Lombok ketika ini sedang dilanda letusan gunung berapi dengan catatan rekod menyebut lebih 82 orang telah meninggal dunia, beratus orang cedera sementara beribu orang kehilangan tempat tempat tinggal.

Gegaran pertama telahpun tercetus pada 30 Julai 2018 sementara beberapa gegaran lain melanda dan ketika ini kawasan tersebut masih dilanda gegaran pada magnitud lebih kecil. Kejadian gempa bumi bukanlah sesuatu yang asing dengan masyarakat Indonesia. Sejarah negara mereka merekodkan terlalu banyak insiden gempa yang menakutkan masyarakat telah berlaku.

Bagaimanapun persoalannya, yang paling teruk pernah berlaku bila? Berikut adalah lima gempa bumi paling teruk pernah direkodkan melanda kawasan-kawasan di sekitar Asia, mengakibatkan kehilangan nyawa serta kerosakan harta benda yang menyayat hati bagi mereka yang tidak bernasib baik, terpaksa menempuhinya.

Masih bergelut dengan kesan perang dunia ke 2, masyarakat Jepun dikejutkan dengan gempa bumi yang berlaku pada tahun 1946 sehingga mengorbankan lebih 2,000 nyawa. Dengan kekuatan magnitud sekitar 8.1 ke 8.4, banyak bangunan ranap ekoran gegaran sebelum tsunami setinggi 20 kaki melanda kawasan tersebut yang menyebabkan kerosakan teruk pada pekan tersebut.

40,000 buah rumah musnah dalam kejadian tersebut mengakibatkan beribu-ribu orang kehilangan tempat tinggal. Kawasan tersebut tidak asing lagi dengan kejadian gempa bumi serta tsunami kerana pernah melalui beberapa kali insiden serupa, namun tahun 1946 mencatatkan rekod paling kuat gegarannya. Selepas gegaran pertama pada Disember 1946 berlaku, gegaran-gegaran lebih kecil pada skala magnitud 5 dan ke atas direkodkan berlaku lebih 40 kali sehingga bulan April 1947.

Gegaran pertama yang terkuat berlaku pada 12 September 2007, berpunca daripada gerakan bumi pada kedalaman 34km di bawah laut menyebabkan kawasan sekitar Bengkulu, Indonesia mengalami gegaran pada magnitud 8.5, disusuli dengan beberapa gegaran kecil pada skala magnitud 5 dan 6. Untuk beberapa hari berikutnya, sehinggalah 14 September, kawasan tersebut mengalami beberapa siri gegaran lagi yang berpunca dari pusat gegaran yang berbeza-beza.

Bengkulu mengalami nasib paling buruk selepas beberapa bangunan di kawasan tersebut runtuh dengan bekalan elektrik ke kawasan tersebut terjejas. Walaupun mengalami beberapa siri gegaran selama beberapa hari, penduduk Indonesia bernasib baik kerana tidak banyak nyawa terkorban akibat gempa bumi ini. Seramai 22 orang disahkan meninggal dunia sementara 88 orang mengalami kecederaan.

Berpunca daripada pusat gempa bumi terletak tidak jauh daripada insiden gempa bumi paling buruk di Asia Tenggara yang berlaku beberapa bulan lebih awal pada Disember 2004, gempa bumi berukuran 8.6 pada skala magnitud ini berlangsung hanya selama 2 minit namun tetap mengorbankan lebih seribu nyawa.

Ekoran bencana tsunami yang melanda beberapa negara tidak lama sebelum insiden ini, langkah berjaga-jaga terpaksa diambil bagi mengelakkan insiden serupa berlaku. Walaupun gegarannya kuat serta mampu dirasai sehingga ke Thailand dan negara kita, nasib baiklah tsunami yang terhasil tidak menyebabkan kecelakaan yang serupa. Beberapa kejadian ombak setinggi 3 meter terhasil menyebabkan kerosakan pada pelabuhan di kawasan berhampiran.

Gempa bumi terkuat pernah melanda Jepun (setakat ini) direkodkan pada bulan Mac 2011 yang mempunyai magnitud 9.1. Gegaran pertamanya berlaku pada magnitud tersebut sebelum disusuli beberapa gegaran lain yang mempunyai magnitud 7.1 mengakibatkan keadaan menjadi cemas.

Sehingga 2017, seramai 150 ribu orang yang terselamat masih belum mempunyai tempat tinggal sementara 50 ribu orang lagi terpaksa tinggal di dalam perumahan sementara yang dibina kerajaan Jepun. 120 ribu bangunan musnah, dengan kadar kemusnahannya dianggarkan berjumlah RM958 billion, menjadikan insiden ini insiden bencana alam paling tinggi kadar kerugian yang perlu ditanggung.

Mencatatkan sejarah sebagai gempa bumi paling kuat pernah berlaku di Asia Tenggara, gempa bumi dengan ukuran magnitud pada tahap 9.1 hingga 9.3 sehingga mengakibatkan bencana tsunami melanda negara-negara di sekitarnya termasuklah negara kita, Myanmar, Thailand, Bangladesh, Sri Lanka, India dan 12 lagi negara yang terletak di Lautan Hindi.

Dengan anggaran 3,400 orang meninggal dunia di Melauboh sahaja dan 320 ribu di semua kawasan yang dilanda tsunami, Melauboh menerima kerosakan paling dahsyat dalam tragedi itu. 80 peratus bangunan di situ musnah. Gempa bumi yang melanda Indonesia ini walaupun hanya ketiga paling kuat pernah direkodkan, merupakan gempa bumi paling lama berlaku dengan tempoh masa 8 ke 10 minit gegarannya.


6 Lanun Wanita Paling Terkenal Dalam Sejarah Dunia

Kita biasa mendengar kisah mengenai lanun. Mereka seringkali dikaitkan dengan keganasan. Tambahan pula ia dipopularkan di dalam filem seperti Pirates of the Caribbean. Watak utama filem itu iaitu Jack Sparrow cukup memberi kesan kepada kita tentang tanggapan mengenai lanun.

Namun tahukah anda di dalam sejarah terdapat beberapa lanun wanita yang terkenal. Kami ingin kongsikan bersama anda 6 lanun wanita yang tercatat di dalam sejarah yang berjaya menawan 7 lautan.

Jeanne de Clisson (1300–1359) yang juga dikenali sebagai Jeanne de Belleville dan Lioness of Brittany merupakan seorang gadis yang dilahirkan di dalam keluarga bangsawan. Jeanne telah berkahwin seawal usia 12 tahun dan selepas perkahwinan ke-3 dan mempunyai 7 orang anak barulah bermula sejarahnya sebagai seorang lanun wanita.

Semasa Perang Seratus Tahun pada kurun ke-14, ketika terjadinya perang di antara Perancis dan England, di mana suami ke-3 Jeanne telah dibunuh oleh raja Perancis ketika itu. Di dalam misi membalas dendamnya, Jeanne dan 2 anak lelakinya telah berlayar dan menyerang tentera Perancis.

Dikatakan di dalam misinya itu, dia membunuh setiap tentera Perancis yang ditemuinya. Jeanne juga menyertai beberapa misi peperangan lain bersama tentera England. Setelah bersara dia dianugerahkan tanah dan istana iaitu Castle of Hennebont dan meninggal dunia di sana.

Grace O'Malley juga dikenali sebagai "Ratu Lanun Ireland" dan sangat terkenal di kalangan lanun-lanun lain. Dia dilahirkan pada tahun 1530 dan bapanya ialah seorang ketua kumpulan pelaut.

Sepanjang hidupnya dia banyak menghabiskan masa mempertahankan harta keluarganya dari dirompak dan pada masa yang sama juga dia merompak. Melalui lagendanya dia pernah melahirkan seorang anak lelaki di atas kapal, kemudian sehari selepasnya dia kembali bertarung mempertahankan hartanya dari dirompak.

Dia juga cukup berani untuk bersemuka dengan Ratu Britain iaitu Ratu Elizabeth untuk meminta agak abang dan anak lelaki yang ditahan agar dibebaskan. Ratu Elizabeth memenuhi permintaannya.

Dia bukan sahaja sangat terkenal, malah Ching Shih juga dikatakan amat berjaya. Dia mula dikenali bekerja sebagai seorang pelacur, sebelum ditangkap pada tahun 1801 dan berkahwin dengan salah seorang lanun iaitu Cheng Yi.

Mereka berlayar bersama dan membentuk satu pasukan tentera lanun yang dinamakan Red Flag Fleet. Ketika kematian Cheng Yi pada tahun 1807, Ching Shih telah mengambil alih pimpinan tentera lanun itu yang mempunyai ratusan kapal dan hampir 40,000 orang lanun di bawahnya.

Dia telah menyatukan mereka semua di bawah satu undang-undang di mana setiap kesalahan dihukum dengan hukuman pancung. Dia bukan sahaja menyerang bandar berhampiran laut malah menggunakan sampan dan kapal kecil untuk masuk melalui sungai dan menyerang bandar yang jauh ke dalam.

Kekejamannya membuatkan beberapa orang Panglima tentera laut sanggup membunuh diri daripada ditangkap Ching Shih. Pada penghujung kariernya, dia telah ditawarkan keamanan oleh kerajaan China dan bersara di sebuah kawasan desa bersama harta yang diperolehinya.

Anne Bonny dilahirkan sebagai Anne Cormac di Ireland dan kemudian berhijrah bersama keluarganya ke tempat yang kemudiannya dikenali sebagai Amerika Syarikat. Dia kemudian berkahwin dengan John Bonny tanpa persetujuan bapanya. Pasangan pengantin itu kemudiannya melarikan diri dengan menaiki kapal.

Apabila perkahwinannya bertukar menjadi suram, dia kemudiannya mengikuti seorang lanun bernama John "Calico Jack" Rackham. Bersama mereka berdua mula merompak di persisiran pantai Jamaica. Walaupun ketika itu wanita menaiki kapal dianggap nasib buruk, namun Anne berjaya menyembunyikan identitinya dengan menyamar sebagai lelaki.

Pada tahun 1720 Rackham dan kelasinya telah ditangkap dan dihukum gantung kerana menjadi lanun. Namun Anne dan rakannya yang juga seorang lagi lanun wanita iaitu Mary Read terlepas hukuman kerana mengandung. Dia kemudian dibebaskan dan menghabiskan sisa hidupnya dalam keadaan sederhana.

Mary Read dilahirkan sebagai anak luar nikah pada tahun 1685. Abang tirinya dilahirkan ketika suami ibunya mati di laut dan diserahkan kepada neneknya untuk dijaga. Apabila abang tirinya mati, ibunya mengandung pula dengan Mary. Untuk menipu neneknya tentang status anak luar nikahnya, Mary dipakaikan pakaian lelaki dan dibesarkan sebagai seorang anak lelaki.

Apabila meningkat dewasa, Mary mula bekerja di atas kapal dan sempat menyertai pasukan tentera sebagai seorang lelaki. Ketika bekerja di atas sebuah kapal Belanda, Mary telah ditangkap oleh John "Calico Jack" Rachkam dan kemudian menjadi sahabat baik kepada Anne Bonny. Mereka bersama-sama melakukan rompakan sehinggalah tertangkap. Mereka berdua mengaku mengandung dan terlepas hukuman gantung namun Mary mati ketika di dalam penjara sementara Anne Bonny dilepaskan dan hidup.

Rachel Wall dilahirkan sebagai Rachel Schmidt dikatakan sebagai lanun wanita pertama Amerika. Dia dilahirkan di Pennsylvania pada tahun 1760. Ketika berumur 16 tahun dia berkahwin dengan George Wall. Pasangan Wall itu kemudian berpindah ke Boston di mana Rachel bekerja sebagai orang gaji manakala suaminya George sebagai nelayan.

Kerjaya mereka hanya menawarkan mereka gaji yang kecil sehingga kemudian George memberi idea untuk menjadi lanun. Dengan kumpulan kecil, mereka keluar ke laut untuk menangkap ikan ketika cuaca elok. Apabila selepas ribut, mereka akan berlakon seolah-olah kapal mereka rosak dan apabila diselamatkan oleh kapal lain, mereka akan merompak kapal tersebut.

Perbuatan mereka berjalan lancar selama setahun sehinggalah suatu kejadian apabila kapal mereka benar-benar rosak akibat ribut mengakibatkan George mati. Namun Rachel Wall meneruskan jenayahnya dengan menjadi pencuri di darat dan juga seorang pelacur. Dia akhirnya ditangkap ketika memperdagangkan wanita. Dia mengaku bersalah atas menjadi lanun dan kesalahan lain. Dia dijatuhkan hukuman bunuh dan merupakan wanita terakhir yang dihukum bunuh di Massachusetts.


9 Perkara Yang Anda Tak Patut Lakukan Dalam Pesawat

Pasti anda sudah tahu apa yang tidak patut dilakukan ketika berada dalam penerbangan udara, termasuklah membuat bising seperti menyanyi, membuka stoking dan sebagainya.

Namun, apa yang lebih penting untuk tidak dilakukan adalah kurang diketahui oleh orang ramai dan boleh menyebabkan kesan yang lebih memudaratkan.

Ini 9 perkara yang anda tak patut lakukan ketika berada dalam perjalanan udara.

Apabila pesawat berlepas atau mendarat, tekanan udara di sekitar anda berubah lebih cepat daripada udara di dalam telinga anda.

Jika anda pernah menaiki pesawat sebelum ini, anda tahu ia boleh menyebabkan ketidakselesaan tapi hanya untuk sementara waktu.

Untuk menyamakan tekanan semula, apa yang anda perlu lakukan adalah mengunyah gula-gula getah, menarik nafas kemudiannya menghembuskan nafas perlahan-lahan dengan mulut dan hidung tertutup, menghisap gula-gula atau menguap, menurut MedlinePlus.

Dengan kata lain, adalah lebih baik jika anda dalam keadaan berjaga.

Tidur secara tak sengaja sepanjang perubahan tekanan berpotensi menyebabkan pening kepala, jangkitan pada telinga, kehilangan pendengaran yang kecil, kerosakan gegendang telinga atau hidung dan dalam kes yang teruk, kemerosotan pendengaran yang teruk.

Tekanan udara yang rendah dalam kabin pesawat boleh memperlahankan peredaran darah dan menyebabkan pembekuan darah, terutamanya pada bahagian kaki.

Hanya duduk sepanjang perjalanan boleh membahayakan terutamanya jika anda mengambil pil kawalan kelahiran kerana sesetengah daripadanya boleh meningkatkan risiko pembekuan darah yang berbahaya (walaupun tanpa perjalanan udara).

Untuk mengurangkan risiko pembekuan darah yang boleh menyebabkan masalah kesihatan yang serius jika ia sampai ke bahagian paru-paru, otak atau jantung, Pusat Kawalan dan Pencegahan Penyakit mencadangkan supaya anda bangun dan bergerak atau berjalan sekerap yang boleh.

Ia mungkin kedengaran sukar bagi mereka yang malas atau duduk di tepi tingkap, sebab itu adalah lebih baik untuk anda duduk di bahagian tepi lorong.

Jika anda tak mahu berjalan, cuba senaman ini iaitu :

Ulang senaman ini beberapa kali sepanjang penerbangan anda. Jika anda mampu untuk bergerak, lebih untuk anda bergerak ke sana ke mari.

Jika anda dijadualkan sampai pada waktu siang dan anda tidur, ia membuatkan anda sukar untuk menyesuaikan diri dengan zon masa tempatan, yang akan membuatkan hari anda tidak bermaya.

Sebaliknya, pakar mengesyorkan anda untuk menukarkan masa pada jam tangan atau telefon pintar anda, sama dengan zon masa destinasi anda sebaik sahaja menaiki pesawat.

Dan jika jam menunjukkan ia waktu tidur anda, makan anda perlu tidur dan sebaliknya, walaupun hari gelap di luar.

Udara dalam kabin pesawat tersangat kering. Disebabkan badan anda kehilangan kelembapan setiap kali anda menghembuskan nafas, maka bernafas di tempat beraltitiud tinggi boleh menyebabkan anda dehidrasi.

Oleh itu, apabila krew pesawat menawarkan minuman, adalah lebih baik jika anda tidak menolak minuman yang diberikan walaupun anda tak dahaga.

Anda mungkin pernah terdengar bahawa jangan sesekali pernah memesan minuman panas di atas pesawat. Biasanya minuman panas yang disediakan di atas pesawat adalah kopi dah teh, yang mana disediakan menggunakan air paip yang mengandungi coliform.

Coliform adalah bakteria yang dijumpai dalam 12% pesawat komersial, menurut laporan Agensi Perlindungan Alam Sekitar pada tahun 2012.

Disebabkan coliform datang daripada najis, di mana bakteria berbahaya lain juga bersembunyi, air yang mengandunginya kemungkinan besar mempunyai bakteria seperti E.coli yang boleh menyebabkan sistem badan anda bermasalah.

Perubahan pada tekanan udara boleh menyebabkan gas dalam anda mengembang sehingga 25%, menurut laporan Persatuan Perubatan Aeroangkasa.

Disebabkan minuman berbuih melakukan perkara yang sama, ia boleh memburukkan lagi kesan tidak selesa ini. Elakkan minum minuman berbuih jika anda tidak mahu kembung perut ketika mendarat.

Jika anda terlalu lapar, pastinya anda akan makan banyak. Udara dalam kabin yang kering dan tekanan udara rendah boleh mengurankan keupayaan anda merasa masin dan manis dari 15 hingga 30%.

Ia boleh membuatkan anda berasa makanan yang anda makan tidak sesedap yang sepatutnya jika anda makan dalam penerbangan, menurut kajian dari Jerman.

Malah, bunyi bising yang mengganggu juga menjejaskan rasa makanan, menurut kajian Universiti Cornell, bahawa gangguan persekitaran boleh menjejaskan deria rasa anda.

Oleh itu, sesetengah syarikat penerbangan mengatasi masalah suasana ini dengan menyediakan makanan yang lebih masin, jadi makan dengan terlalu banyak membuatkan anda mengambil natrium (garam) terlalu banyak.

Apabila pasukan penyiasat menyapu permukaan secara rawak untuk memeriksa kehadiran bakteria dalam 3 pesawat dari syarikat penerbangan yang berbeza merentasi negara, cuba teka di mana mereka menjumpai tahap bakteria berbahaya yang paling banyak di atas pesawat?

Jawapannya adalah dulang makanan. Krew pesawat menyalahkan penumpang dengan mengatakan mereka menggunakan dulang-dulang tersebut untuk menukarkan lampin bayi.

Walaupun krew kabin sepatutnya mengelap setiap dulang selepas tamat penerbangan, anda tak tahu betapa bersih atau tidak.

Untuk lebih selamat, bersihkan sendiri dulang anda menggunakan tisu antikbakteria atau sanitizer. Jika tidak, korbankan sahaja seketul ayam yang terjatuh atas dulang anda.

Menggunakan tandas pesawat yang sangat kecil dan tidak selesa boleh menjadi satu perkara yang tidak menyenangkan bagi sesetengah orang.

Namun ia adalah lebih baik daripada menahan sepanjang perjalanan. Menahan kencing atau berak terlalu lama boleh mencetuskan jangkitan seterusnya membuatkan percutian anda bertukar menjadi mimpi ngeri.


Fahami Apa Itu Skala Richter : Sistem Ukuran Kekuatan Gempa Bumi

Kita di Malaysia agak bernasib baik dilindungi daripada gegaran-gegaran lebih kuat, kerana kedudukan kita yang terlindung, walaupun negara kita masih mampu merasai gegaran yang berlaku di negara-negara jiran kita, khasnya Indonesia.

Walaupun demikian kita tetap tidak dapat lari daripada menerima kesan buruk akibat gempa bumi. Seperti yang berlaku dalam tragedi tsunami 2004 yang mengorbankan ribuan nyawa, negara kita turut sama mengalami kesan tsunami tersebut walaupun kesannya jauh lebih rendah berbanding apa yang berlaku di Thailand.

Setiap kali berlakunya gempa bumi, kita akan mendengar perkataan 'skala Richter' atau 'Richter scale' disebut-sebut, sebagai satu cara kita mencongak bagi mengenalpasti kekuatan gempa bumi yang berlaku. Mari kita cuba memahami skala Richter ini secara ringkas hari ini.

Skala Richter muncul selepas Amerika Syarikat mengalami salah satu malapetaka paling dahsyat pada tahun 1906 apabila San Fransisco mengalami gegaran teruk mengakibatkan 3,000 orang meninggal dunia dan lebih 80 peratus bandar San Fransisco diraosakkan gegaran tersebut.

Walaupun begitu empat tahun kemudian pada tahun 1910, teori Harry Fielding Reid berkenaan bagaimana tenaga dilepaskan semasa gempa bumi berdasarkan kajian beliau terhadap gempa bumi 1906 mula menampakkan hasil. Teori 'pelepasan semula elastik' atau 'elastic-rebound theory' menjadi asas kepada kajian terhadap aktiviti gempa bumi dalam usaha penyelidik memahami apa yang berlaku.

Teori itu kekal menjadi rujukan kepada penyelidik sehinggalah pada tahun 1935 apabila Charles F. Richter daripada California Institute of Technology (Caltech) mengumumkan beliau telah berjaya mencipta alat yang mampu mengukur saiz gempa bumi berdasarkan perkiraan matematik.

Fokus Richter dalam skalanya adalah dengan mengukur kekuatan gegaran yang berlaku pada tanah. Dengan menggunakan model bagaimana pengkaji bintang mengukur kecerahan bintang di langit, astronomer memilih untuk mengukur tahap kecerahan bintang dengan menggunakan angka satu digit yang mudah difahami.

Sistem ini ditiru oleh Richter dengan mengambil kira bacaan seismograf, alat yang dapat mengukur kekuatan gegaran namun mempunyai cara bacaan yang sukar untuk difahami semua orang.

Daripada kajian itulah, Charles Richter dan rakannya, Beno Guternberg berjaya menghasilkan alat yang mereka namakan sebagai local Magnitude Scale atau ML.

ML diperkenalkan untuk mengukur bacaan daripada seismograf kepada unit magnitud bergantung kepada kekuatan gegaran serta jarak seismograf itu dari lokasi gegaran.

Menurut Richter, walaupun seismograf mampu merekodkan sebarang bentuk gerakan muka bumi yang berlaku - manusia tidak mampu merasai gegaran yang kurang daripada magnitud 3 dalam skala beliau yang bersamaan dengan letupan kuasa 480kg TNT.

Magnitud 5 yang 10,000 kali ganda magnitud 3 mampu menyebabkan kerosakan teruk dan magnitud 7 barulah dianggap sebagai gempa bumi besar kerana bersamaan dengan letupan 480 kilo tan TNT, mampu menyebabkan kerosakan dalam skala besar.

Walaupun begitu, skala ML mempunyai kelemahan tersendiri. Oleh kerana skalanya bergantung kepada satu angka sahaja, skala Richter tidak dapat menjelaskan mengapa terdapat perbezaan pada dua gempa bumi berlainan yang mempunyai ukuran yang sama, namun mampu menyebabkan tahap kemusnahan yang berbeza.

Selain itu peranti ML Richter hanya mampu mengukur gempa bumi di antara magnitud 3 sehingga 7 sahaja, serta perlu berada tidak lebih daripada 600km daripada pusat gegaran gempa bumi untuk mendapatkan bacaan yang tepat.

Pengenalan skala ML oleh Richter dan Gutenberg membuka peluang kepada lebih ramai penyelidik untuk menambah baik skala yang mereka berdua perkenalkan. Salah satu skala yang digunakan untuk menggantikan skala yang diperkenalkan Richter adalah Moment Magnitude Scale atau MMS.

Dibangunkan pada tahun 1970-an dengan tujuan menambahbaik serta menggantikan terus skala yang dibuat Richter, MMS mampu mengukur kekuatan gempa bumi dengan lebih baik serta lebih tepat, menggunakan unit yang lebih kecil. MMS mengambil teori yang dibangunkan oleh seorang profesor dari Maasachussetts Institue of Technology (MIT) bernama Keiiti Aki pada tahun 1966.

Teori Aki menyebut berlakunya pertukaran kedudukan secara elastik dalam bumi yang menyebabkan gegaran berlaku, bergantung kepada tahap rekahan dalam bumi, jarak rekahan yang terbentuk serta kemampatan material yang membentuk rekahan dan regangan dalam pergerakan bumi.

MMS mengambil masa lebih 13 tahun untuk dibangunkan bagi mengumpulkan data yang diperlukan sebelum teknologi komputer yang semakin baik, mempercepatkan proses pengumpulan data yang dicari.

Tahukah anda, apabila kita menyebut berkenaan kekuatan magnitud sesuatu gempa bumi sekarang ini, kita pasti akan merujuk kepada 'berapa skala richter kekuatan gegarannya. Namun, skala Richter sebenarnya sudah tidak lagi digunakan kerana banyak pihak pemerhati dan penyelidik gempa bumi di seluruh dunia sudah beralih sepenuhnya menggunakan sistem ukuran MMS sejak 2002 lagi.

Bagaimanapun, mungkin kerana enghormati sumbangannya kepada dunia kajian gempa bumi, kita masih terus menyebut unit ukuran magnitud gempa bumi dengan terma skala Richter walaupun sebenarnya Richter sudah tidak lagi digunapakai.

Lagipun, agak sukar untuk menyebut '7 pada skala magnitud' kerana bunyinya tak berapa sedap didengari. Kini anda sudah tahu penggunaan 'skala richter' tidak lagi diamalkan dan majoriti media yang melaporkan tentang gempa bumi, kerap melakukan kesilapan yang tak ada pihak nak cuba betulkan.

Nak sebut terma yang betul? Gunakan terma 'pada skala magnitud.' Bukan lagi 'pada skala richter.'


10 Watak Filem Dan Animasi Yang Diinspirasikan Dari Manusia Sebenar

Anda mungkin berfikir bahawa kebanyakan watak filem atau animasi yang terkenal adalah sebahagian daripada imaginasi pencipta atau penulis cerita itu, akan tetapi hal itu tidaklah begitu tepat.

Kebanyakan watak popular di dalam filem dan animasi dicipta berdasarkan manusia sebenar dan wujud dalam kehidupan nyata. Kebanyakan dari mereka ini menjadi sumber inspirasi penulis atau pengarah cerita itu. Mari kenali sebahagian daripada mereka.

Professor Severus Snape ialah watak rekaan J.K. Rowlings di dalam siri Harry Potter. Dia adalah seorang ahli sihir yang hebat, berwatak dingin dan sinis. Dia juga merupakan Potions Master yang banyak mengajarkan Harry Potter semasa belajar di Hogwarts School.

J.K Rowling dikatakan telah mencipta watak Severus Snape berdasarkan John Netteship, guru kimia yang mengajarnya ketika berada di Wyedean School. Apabila Netteship mengetahui tentang hal itu, dia berkata "Saya agak terkejut. Saya tahu saya garang tapi saya tidaklah seteruk dia (Snape)." Netteship meninggal pada usia 72 tahun dan tinggal di UK.

Norman Bates (Psycho), Buffalo Bill (The Silence of the Lambs), dan Leatherface (The Texas Chainsaw Massacre) adalah antara pembunuh bersiri yang dipopularkan di dalam filem. Malangnya mereka ini sebenarnya berdasarkan watak seorang lelaki sebenar bernama Ed Gein.

Dia juga yang dikenali sebagai "The Butcher of Plainfield" dan merupakan salah sorang pembunuh bersiri yang menggemparkan Amerika. Tidak setakat itu sahaja, dia juga mempunyai masalah mental apabila pihak polis membongkar kegiatannya mencuri mayat dari kubur untuk disimpan sebagai piala.

Indiana Jones adalah watak protagonis yang dicipta oleh George Lucas di dalam siri filem Indiana Jones. Ia diambil sempena seorang lagi watak wira di dalam filem bersiri pada tahun 1930-an. Akan tetapi kedua-dua watak filem yang seakan sama itu berdasarkan watak seorang penjelajah bernama Hiram Bingham III.

Dia juga seorang ahli akademik dan ahli politik Amerika yang tinggal di Honolulu, Hawaii. Dia berjaya menemui ibu kota Inca purba iaitu Machu Pichu pada tahun 1911 dengan bantuan petani tempatan. Dia kemudiannya dilantik sebagai Senator di Connecticut dan meninggal pada tahun 1956 di usia 81 tahun.

Tintin adalah watak animasi di dalam 24 komik bersiri "The Adventures of Tintin" yang dihasilkan oleh Georges Remi, seorang kartunis Belgium. Siri komik itu merupakan antara yang paling popular di Eropah pada kurun ke-20.

Watak utama komik itu iaitu Tintin, ialah seorang wartawan Belgium yang berani dan ditemani oleh anjingnya yang setia, Snowy. Komik ini telah diterbitkan di dalam lebih 70 bahasa dan terjual lebih 200 juta salinan.

Watak Tintin sebenarnya diambil dari Palle Huld, iaitu seorang pelakon dan penulis Denmark yang muncul di dalam lebih 40 buah filem sejak tahun 1933. Pada usianya 15 tahun dia memenangi pertandingan di dalam akhbar Denmark yang menawarkan hadiah untuk mengelilingi dunia selama 44 hari seorang diri. Apabila pulang dia disambut oleh lebih 20,000 orang di Copenhagen.

The Picture of Dorian Gray ialah sebuah novel oleh penulis British terkenal iaitu Oscar Wilde. Dorian Gray ialah seorang lelaki yang mementingkan kecantikan dan risau jika kecantikan yang dimillikinya akan hilang. Jadi dia telah membuat perjanjian untuk menjual rohnya dan meminta agar potret dirinya yang akan menjadi tua bukan tubuh fizikalnya.

Permintaan itu dikabulkan dan Dorian meneruskan kehidupannya yang gemar bersuka ria dengan sentiasa kelihatan muda dan segak. Akan tetapi potretnya yang menjadi tua dan menanggung segala dosanya.Dikatakan watak Dorian Gray ini diinspirasikan oleh John Gray, seorang penulis puisi Inggeris yang pernah menjalinkan hubungan dengan Oscar Wilde. Namun John Gray tetap menafikan bahawa dia bukanlah inspirasi watak Dorian Gray.

Watak James Bond ialah seorang ajen perisik Britsh M16 yang ditulis oleh Ian Fleming pada tahun 1953. Sebanyak 12 siri novel James Bond telah diterbitkan namun ia mula menjadi terkenal di seluruh dunia apabila diadaptasikan ke dalam filem.

Semasa Ian Fleming bertugas dengan kerajaan British di bahagian risikan pada Perang Dunia ke-2, dia telah menemui pelbagai wira perang dan salah seorangnya ialah Forest Frederick Edward atau dikenali sebagai Forest Yeo-Thomas. Kerana keberanian Yeo-Thomas sebagai perisik di dalam beberapa operasi, dia telah menjadi ilham kepada Fleming untuk menulis novel James Bond.

Helen Kane ialah seorang penyanyi Amerika yang terkenal pada tahun 1920-an. Dia pertama kali membuat persembahan di New York Palace pada tahun 1921 dan juga pernah menyanyi bersama kumpulan terkenal Three X Sister.

Manakala Betty Boop pula ialah watak animasi kartun yang dicipta oleh Max Fleischer dengan bantuan animator Grim Natwick. Betty Boop pertama kali muncul di televisyen ialah pada 9 Ogos 1930 dan menjadi begitu terkenal hanya beberapa tahun selepas itu.

Pada tahun 1932, Helen Kane telah memfailkan saman kerana Betty Boop adalah watak yang diciplak darinya. Akan tetapi kesnya digugurkan kerana tidak mempunyai asas yang cukup, namun begitu ramai masih percaya Kane adalah inspirasi kepada Betty Boop

Peggy Lee yang nama sebenarnya ialah Norma Deloris Egstrom, seorang penyanyi jazz, penulis dan pelakon Amerika. Kariernya bertahan sehingga 6 dekat lamanya. Dia telah mencipta satu persona hebat yang membuatkan dia begitu popular sehingga menjadi sumber inspirasi kepada salah satu watak di dalam "The Muppet Show" iaitu Miss Piggy.

Rancangan patung bercakap itu mula membuat penampilan di kaca tv pada 1976. Miss Piggy yang pada asalnya diberi nama Miss Piggy Lee, mempunyai personaliti seorang diva dan seringkali menggunakan perkataan Perancis di dalam percakapannya. Gaya ini ditiru daripada persona penyanyi Peggy Lee.

Alice Liddell merupakan salah seorang subjek fotografi Lewis Carroll dan juga anak kepada kawan baiknya iaitu Henry Liddell. Lewis Carroll adalah nama pena kepada penulis novel "Alice's Adventures in Wonderland" iaitu Charles Lutwidge Dodgson.

Pada suatu hari Charles bersama beberapa orang rakannya menaiki bot daru Oxford ke pekan berdekatan iaitu Godstow. Antara rakannya yang ikut bersama ialah Reverend Robinson Duckworth, Harry Liddell dan 3 orang anak gadisnya. Mereka berhenti di tepi tebing untuk menikmati minuman teh.

Kemudian Alice Liddell meminta agar Charles menceritakan kisah yang menarik kepada mereka 3 beradik sebagai hiburan maka bermulalah kisah penuh imaginasi yang popular ini dan Alice dijadikan watak utama di dalamnya.

Popeye merupakan salah satu watak kartun yang begitu popular suatu masa dahulu dan mungkin telah menginspirasikan kanak-kanak di seluruh dunia untuk memakan sayur bayam. Pencipta watak Popeye ini iaitu Elzie Crisler Segar mengambil inspirasi dari seorang kelasi terkenal di kampung halamannya iaitu Franky 'Rocky' Fiegel.

Bukan setakat itu sahaja malah kekasih Popeye iaitu Olive Oyl juga berdasarkan rakan Segar iaitu pemilik kedai bernama Dora Pascal. Watak Wimpy pula diambil dari William "Windy Bill" Schechert, seorang pemilik teater opera dan peminat burger sejati yang juga rakan Segar.


10 Jenama Yang Berjaya Sampai Ke Seluruh Dunia.

Di dalam dunia moden kini samada sedar atau tidak, kita banyak menggunakan produk dari luar negara. Kerana kecanggihan pengangkutan dan perhubungan memudahkan segalanya untuk diperolehi.

Terutamanya kepada masyarakat bandar yang didedahkan dengan pelbagai produk import, namun pernahkah anda terfikir sejauh mana rangkaian produk antarabangsa ini? Kami ingin kongsikan bersama anda 10 jenama yang telah berjaya sampai hampir ke seluruh pelusuk dunia.

Peru terkenal dengan pelbagai perkara dan salah satunya ialah penghasilan biji kopi. Peladang kecil di sana menghasikan biji kopi untuk dihantar ke seluruh pelusuk dunia. Jadi jika anda berkunjung ke Peru pasti anda ingin merasakan keaslian kopinya yang terkenal itu.

Namun apa yang pelik tentang negara pengeluar kopi terbaik ini ialah kebanjiran kedai kopi dari luar. Di pinggir bandar Lima di Miraflores, sudah terdapat 8 cawangan Starbucks, sesuatu yang kita tidak jangkakan dari negara pengeluar kopi ternama ini. Begitulah besarnya rangkaian Starbucks di seluruh dunia.

Starbucks juga terdapat di 18 negara eropah yang lain, beberapa negara besar Asia dan termasuk Australia dan New Zealand. Bukan setakat itu sahaja malah cawangan Starbucks juga dibuka di Afrika, Timur tengah dan sesetengah kawasan Amerika Selatan.

Walaupun sukar bagi jenama luar untuk memecah masuk China, namun satu jenama ini “Just Do It” dan mereka berjaya. Itulah Nike yang berjaya membuka cawangannya di Nanjing Xi Lu di Shanghai dan menjadi pakaian sukan nombor 1 di sana.

Mereka berjaya melakukannya apabila mendengar maklum balas atlet China dalam mereka bentuk pakaian atau kasut mengikut kesesuaian pengguna. Akan tetapi sedikit malang apabila jualan Nike di China semakin menurun walaupun masih menjadi jenama pendahulu pasaran di sana.

Bukan itu sahaja kisah Nike meluaskan rangkaiannya namun syarikat itu juga mempunyai ibu syarikat di Jepun dan Holland, yang merangkupi segala operasi jualan bagi Eropah, Timur Tengah dan Afrika.

Siapa yang tidak kenal dengan Nestle? Syarikat pengeluar makanan terbesar di dunia ini berasal dari Switzerland. Ia telah diasaskan oleh Henri Nestle (lahir sebagai Heinrich Nestle) pada 1866 dan kini ia mempunyai 447 buah kilang di 194 negara dengan lebih 339,000 orang pekerja.

Ia juga merupakan pemegang saham 'terbesar syarikat kosmetik terbesar dunia iaitu L’Oreal. Pelbagai produk yang dihasilkan seperti makanan bayi, makanan kesihatan, snek boleh dijumpai di hampir setiap kedai dan pasaraya.

Walaupun Nestle mempunyai beberapa kontoroversi di beberapa negara membangun kerana dengan agresifnya membuat pemasaran untuk menggantikan susu ibu dengan produknya sehingga diboikot di peringkat antarabangsa.

Satu lagi yang dipertikaikan ialah slogan syarikat ini “syarikat peneraju dunia dalam makanan bernutrisi dan menyihatkan”, kerana seperti kebanyakan tahu ianya tidaklah benar.

Ford Motor Company atau lebih terkenal dengan hanya Ford, adalah syarikat Amerika yang ditubuhkan pada 1903 oleh Henry Ford. Anda boleh menjumpai jenama kereta ini di mana-mana negara samada di Madagascar, Brunei, Korea atau di mana sahaja.

Ini kerana ia telah berkembang ke semua benua dan negara yang sukar dicapai. Syarikat kereta yang ke-5 terbesar dunia ini menghasilkan sebanyak 5.5 juta kenderaan pada tahun 2010.

Walaupun nama syarikat ini sudah besar dan dikenali ramai namun ia kurang terlibat dengan sebarang kontroversi sebaliknya menumpukan perhatian menghasilkan pelbagai model kereta.

Ia mungkin bukanlah minuman paling terkenal dunia namun tidak boleh dinafikan pengaruh Pepsi kepada pengguna global, dengan produk mereka berada dari Alaska ke Australia.Tidak hanya dengan itu, Pepsi menggunakan pelbagai ikon sukan dan hiburan sebagai duta mereka dengan bayaran puluhan juta USD. Tidak hairanlah jika ia boleh didapati di mana-mana negara sekalipun.

Akan tetapi kejayaan datang dengan bayaran. Jenama ini mendapat masalah di India kerana menggunakan sebahagian besar kandungan dari air bawah tanah, dan juga beberapa racun serangga di dalam minumannya. Ini menyebabkan ia diboikot dan diharamkan di Kerala, India (bersama-sama Coca-Cola). Bantahan diadakan di jalanan dengan orang memecahkan botol minuman Pepsi kerana marah.

Dalam tindak balasnya Pepsi telah melancarkan beberapa kempen bantuan masyarakat di India. Hasilnya reputasi Pepsi semakin pulih namun negara lain juga perlu berwaspada dengan syarikat yang hanya mementingkan keuntungan seperti ini.

Bukan semua jenama global menjadi popular kerana hasil usaha mereka sendiri. Ini termasuk syarikat alatan eletronik dunia iaitu Apple yang terkenal sebagai salah satu jenama paling ditiru di dunia.

China menjadi tempat di mana ramai pegeluaran tiruan seperti iMacs, iPads dan iPhone dilakukan. Bukan itu sahaja malah di Taiwan mereka mempunyai Steve Jobs palsu (gambar) yang menjual teh di TV. Di Iraq pula terdapat versi tiruan Apple Store yang tersendiri.

Namun dengan kata lain ini bermakna jenama Apple sudah begitu terkenal sehingga menjadi mangsa tiruan yang semakin berleluasa. Dengan cawangan di serata Eropah, Asia, Afrika dan tempat lain juga, mereka sedang meluaskan jajahan jenama mereka.

Syarikat yang menghasilkan dan menjual perisian komputer ini mungkin tidak perlu diperkenalkan lagi. Syarikat mega ini sudah mempunyai cawangan syarikat di lebih 150 negara. Itu baru pejabatnya sahaja, produk yang dihasilkan mereka mencapai lebih jauh lagi.

Boleh dikatakan hampir semua orang di dunia kenal produk Microsoft ini dan jika anda tidak pernah mendengarnya kemungkinan anda adalah dari puak orang asli yang jauh dari ketamadunan. Sebagai salah satu gergasi di dalam industri, ia tidak lari dari tuduhan memonopoli pasaran, sesuatu yasng sukar dinafikan Microsoft itu sendiri.

Ini kerana mereka juga sering terlibat dengan projek komuniti di negara yang mereka masuki seperti projek Microsoft 4 Afrika. Mungkin disebabkan ini mereka dikenali dan menjadi salah satu kuasa besar di dalam perisian komputer.

Sementara syarikat Microsoft baru menjadi pesaing di pasaran antarabangsa, British Broadcasting Corporation (BBC) telahpun menjadi salah satu syarikat yang berjaya tersebar ke seluruh pelusuk dunia untuk seabad lamanya. Syarikat dari Britain ini ditubuhkan pada 18 Oktober 1922 iaitu 96 tahun yang lalu dan merupakan yang rangkaian syarikat penyampai berita paling tua di dunia.

Kini ia mempunyai seramai lebih 20,950 kakitangan tetap di seluruh dunia dengan 16,672 daripadanya terlibat dengan bidang penyiaran. Terdapat berita dalam pelbagai bahasa di setiap negara yang mempunyai saluran BBC.

Kebanyakan jenama besar di dalam senarai ini berasal dari Amerika. Salah satunya ialah jenama ikonik dunia iaitu Coca-Cola. Anda boleh mendapatinya di mana-mana sahaja malah di dalam hutan pulau Belize di kepulauan Carribean.

Sebuah keluarga mempunyai kedai yang dipanggil Chan Chich di dalam hutan di Belize ini. Coca-Cola bukan sahaja bertanggung jawab memenuhi kafein di seluruh dunia malah mereka mendakwa mereka bertanggungjawab di atas keseronokan di atas muka bumi ini seperti yang dinyatakan di dalam meter gembira di dalam gambar.

Adakah anda percaya dengan dakwaan ini? Atau adakah gula yang berlebihan membuatkan mereka gembira, seketika?

Tiada jenama lain sehebat seperti McDonalds. Tiada yang lebih seragam darinya. Mungkin sesetengah cawangan mempunyai perbezaan namun jika anda membeli Big Mac, tidak kira di negara mana sekalipun anda akan mendapatkan Big Mac yang sama.

Terdapat lebih dari 34,000 cawangan yang telah dibuka di 123 negara dengan harga yang berbeza-beza. Bukan sahaja di ibu kota malah terdapat juga cawangan McDonalds di Teluk Guantanamo akan tetapi malangnya ia hanya dibuka untuk pihak tentera sahaja.

Walaupun makanan ini digemari ramai orang termasuk kanak-kanak dan mudah didapati, tidak bererti ianya diet yang baik dan menyihatkan.


Asal-Usul Nama 7 Hari Dalam Seminggu - SMTWTFS

Setiap detik berlalu membuatkan kita melalui pusingan yang kita namakan hari, berubah ke minggu, kemudian sebulan dan seterusnya satu tahun.

Ramai di antara kita menggunakan sistem minggu dalam merencana hidup dan perkara-perkara yang perlu kita selesaikan secara mingguan. Kita semua tahu ada tujuh hari dalam satu minggu.

Pernahkah anda tertanya-tanya; kenapa ada tujuh hari dalam satu minggu dan kenapa hari-hari itu dinamakan sedemikian rupa?

Penggunaan tujuh hari dalam seminggu bermula daripada pengenalan kalendar yang diperkenalkan masyarakat Babylon berdasarkan kalendar Sumeria, diperkenalkanlebih awal sekitar tahun 21SM/BC.

Tempoh tujuh hari itu digunakan berasaskan kepada waktu yang diperlukan bulan bagi melalui empat fasa perubahannya; daripada fasa bulan mengambang baru, bulan mengambang penuh sehinggalah muncul bulan sabit di sebelah kiri permukaan bulan  sebelum fasa bulan mengambang baru muncul kembali.

Orang Rom mengambil tradisi kalendar tujuh hari ini menggantikan sistem jadual mingguan yang mereka guna dinamakan 'pusingan nundinal.' Pada awalnya orang Rom menamakan hari-hari mereka menggunakan abjad A sehingga H sebelum Constantine memperkenalkan perubahan besar pada sistem penamaan hari mereka.

Ekoran pengaruh ajaran Pagan kepada masyarakat Kristian era Constantine yang menamakan hari-hari mereka dengan nama Tuhan mereka, nama-nama hari orang Rom yang sebelum itu menggunakan abjad mula diubah menggunakan nama-nama Tuhan bagi masyarakat Pagan Rom terdahulu.

Nama-nama Tuhan ini kekal digunakan walaupun ajaran Kristian semakin berkembang. Bagi memudahkan sistem, Constantine memperkenalkan peraturan yang memberi kesan besar pada dunia sehingga kini.

Pada tahun 321 AD, dalam usaha menyelaraskan kalendar dan sistem hidup masyarakat Rom, Constantine mengisytiharkan agar hari Ahad (Sunday) dan hari Isnin (Monday) menjadi dua hari pertama dalam setiap minggu.

Bagaimana hari-hari dalam seminggu dinamakan? Terdapat pelbagai pengaruh dicedok dalam menamakan setiap hari yang berbeza.

Orang Babylon terlebih dahulu menamakan hari-hari mereka berdasarkan kepada lima planet yang telah diketahui mereka ketika itu, dengan tambahan dua hari lagi mengambil nama matahari (Sun-day) dan bulan (Mon-day.)

Hari Selasa digelarkan Mars, Rabu sebagai Mercury, Khamis sebagai Jupiter, Jumaat sebagai Venus dan Sabtu sebagai Saturn. Harus diperjelaskan, walaupun mereka menamakan setiap hari mengikut nama planet - semua nama planet yang digunakan sebenarnya datang daripada nama Tuhan kepercayaan mereka pada zaman tersebut.

Perubahan zaman akhirnya membawa kepada sistem yang kita ada sekarang. Nama hari dalam bahasa Inggeris yang kita gunakan pada versi ketika ini mempunyai asal-usul yang bercampur aduk.

Bagi 'Sunday' dan 'Monday', asal-usulnya masih sama dinamakan sempena nama matahari dan bulan. 'Tuesday' diambil daripada nama Tuhan peperangan orang Norse bernama Tyr. Ejaan 'Tuesday' lama adalah 'tiwesday' atau 'tewesday.'

Bagi hari Rabu atau 'Wednesday,' ejaan lamanya adalah 'wodensday' yang membawa maksud 'hari Woden.' Woden adalah ejaan lain bagi nama Tuhan orang Norse iaitu Odin.

Hari Khamis pula adalah hari yang dinamakan sempena Tuhan orang Norse yang menguasai petir dan kilat iaitu Thor menjadikannya 'Thor's Day'.

'Friday' merupakan hari bagi masyarakat Roman memperingati Freya, isteri kepada Odin.

Walaupun begitu, terdapat percanggahan pendapat berkenaan asal usul nama 'Friday' kerana wujud satu lagi Tuhan kepercayaan masyarakat Germanik lama yang mempunyai hampir serupa iaitu Frigg. Ejaan lama bagi 'Friday' adalah 'fridai' yang boleh merujuk kepada 'Freya's day' atau 'Frigg's Day.'

'Saturday' berasal daripada nama Tuhan kepercayaan orang Rom lama 'Saturn', yang menjaga pertanian dan harta kekayaan mereka. 'Saturday' berbeza dengan hari-hari lain kerana namanya datang daripada Tuhan orang Rom sendiri, berbanding hari lain yang datang dinamakan sempena kepercayaan orang Norse dan Germanik.

Setelah mengetahui apa asal-usul sebenar nama-nama hari yang kita gunakan sekian lama dalam bahasa Inggeris, apa pandangan anda?


Benarkah Makanan Yang Digoreng Dengan Minyak Zaitun Lebih Sihat?

Menggoreng adalah antara salah satu teknik masakan yang paling digemari. Ia membuatkan makanan menjadi rangup, menambah rasa kelemakan serta rapuh.

Namun, ia bukanlah cara yang terbaik untuk memasak kerana membuatkan makanan menjadi tidak sihat.

Pasti anda tertanya-tanya adakah ia disebabkan minyak yang tidak berkualiti dan adakah menggoreng dengan minyak yang lebih sihat akan menjadikan makanan itu lebih baik?

Sebagai contoh, minyak zaitun. Adakah dengan manfaat daripada minyak zaitun menjadikan makanan lebih baik jika digunakan dengan cara menggoreng?

Lemak terdapat dalam pelbagai bentuk iaitu tepu, politaktepu dan monotaktepu. Lemak tepu menyumbang kepada kolestrol tinggi dan arteri tersumbat.

Lemak mono tak tepu seperti yang terkandung dalam minyak zaitun dan buah alpukat (avocado), dan lemak politaktepu seperti minyak jagung dan kanola, tidak membuatkan arteri tersumbat dan juga boleh merendahkan kolestrol.

Minyak zaitun boleh dijadikan pengganti bagi mentega untuk dimakan dengan roti atau disapukan pada steak dan sayuran. Minyak zaitun adalah sebahagian daripada perkara penting dalam diet bagi orang di negara-negara Laut Mditerranean.

Mereka ini mempunyai tahap penyakit jantung yang lebih rendah daripada negara-negara lain. Malah, ia adalah salah satu daripada makanan yang dimakan oleh Nabi Muhammad S.A.W.

Menggoreng atau deerp frying melibatkan memanaskan minyak dalam jumlah yang banyak kepada suhu tinggi dan kemudiannya menggoreng makanan dengan cepat di dalam minyak yang panas.

Kunci kepada makanan goreng yang lebih sihat terletak pada suhu minyak. Sekiranya minyak tidak cukup panas untuk memasak makanan dengan pantas, makanan akan menyerap lebihan minyak dan lemak.

Sekiranya minyak terlalu panas, komponen dalam minyak mula merosot, menghasilkan rasa pelik dan menghasilkan sebagian toksik dalam minyak.

Panaskan minyak pada suhu yang tepat, biasanya 175 hingga 190 darjah Celcius, dan makanan anda hanya akan menyerap minyak dalam jumlah sedikit sahaja.

Setiap jenis minyak mempunyai suhu tersendiri di mana kualitinya mula merosot.

Suhu ini, yang dikenali sebagai "smoke point", adalah lebih rendah untuk minyak zaitun berbanding dengan minyak-minyak lain yang digunakan untuk menggoreng, seperti minyak kacang atau kanola.

Minyak zaitun "extra virgin" mempunyai smoke point serendah 160 darjah Celcius, membuatkannya tidak sesuai digunakan untuk menggoreng. Minyak zaitun "light" pula mempunyai smoke point pada 237 darjah Celcius, boleh digunakan untuk menggoreng.

Namun, apa yang paling penting untuk anda tahu adalah menggoreng dengan menggunakan minyak zaitun tidak akan membuatkan makanan anda menjadi lebih sihat berbanding menggoreng dengan minyak-minyak politaktepu yang lain.

Minyak zaitun boleh menjadi sebahagian daripada diet yang sihat. Daripada anda menggoreng, sapukan minyak zaitun pada sayuran atau goreng pada suhu yang rendah (bukan deep frying).

Gantikan penggunaan mentega dengan minyak zaitun untuk menambahkan rasa pada sayuran kukus. Jika anda tetap nak menggoreng tak kisahlah sama ada ikan atau ayam, pastikan suhu minyak rendah, namun ia akan membuatkan struktur makanan tidak garing dan berminyak.


10 Scam Kebiasaan Di Lokasi Pelancongan Terkenal Dan Cara Atasinya

Sekali-sekala selepas asyik memfokuskan perhatian kepada kehidupan dan pekerjaan, kita perlukan percutian untun "mencuci" minda dan menenangkan jiwa.

Namun, ketika anda sedang menikmati percutian impian anda, berlaku perkara tidak diingini di mana anda telah ditipu atau di-scam.Ia merupakan mimpi ngeri bagi setiap pelancong dan sudah pasti ada cara untuk anda mengelakkannya daripada berlaku.

iluminasi.com kongsikan 10 scam yang paling kerap berlaku di seluruh dunia dan cara untuk mengelak daripada ditipu.

Ini adalah scam yang sangat biasa, namun masih ramai yang terkena. Walaupun kini terdapat teksi e-hail seperti Uber di serata dunia, namun ada kalanya anda akan menggunakan perkhidmatan teksi tempatan.

Dan scam seperti ini biasanya dilakukan oleh pemandu teksi berdekatan lapangan terbang atau stesen kereta api.

Apabila anda masuk ke dalam teksi dan pemandu mula memandu, dia akan memberitahu bahawa meternya rosak membuatkan anda dicaj dengan harga yang tak masuk akal. Lebih teruk jika anda tidak menyedari anda ditipu kerana tidak tahu berapa anggaran harga.

Pastikan teksi yang anda naik mempunyai meter. Jika tidak, adalah lebih baik untuk anda berunding harga terlebih dahulu sebelum memasuki teksi.

Jika pemandu teksi tidak mahu menggunakan meter atau memberitahu anda harga akan menjadi lebih murah tanpa menggunakan meter, keluar daripada teksi dan tunggu teksi yang lain. Bukan semua pemandu teksi berperangai sebegini.

Scam seperti ini juga kebanyakannya berlaku melibatkan pemandu teksi. Ketika dalam perjalanan ke hotel anda, pemandu teksi akan memberitahu sama ada hotel tersebut telah penuh atau telah tutup, dan membawa anda ke hotel yang lebih mahal di mana pemandu teksi tersebut mendapat komisyen.

Telefon pihak hotel terlebih dahulu dan pastikan hotel masih buka. Juga tidak rugi untuk bertanyakan sama ada hotel ada menyediakan perkhidmatan mengambil dan menghantar, ia lebih selamat.

Jika pemandu teksi masih memberitahu bahawa hotel bermasalah dan berkeras untuk membawa anda ke tempat lain, beritahu bahawa anda telah menempah, walaupun sebenarnya tidak.

Scam ini biasanya cenderung untuk terjadi kepada pelancong wanita, lebih-lebih lagi yang berseorangan.

Seorang lelaki atau wanita yang mesra akan menghampiri anda dan berbual, kemudiannya memakaikan gelang persahabatan "percuma" pada pergelangan tangan anda. Atau memberikan sekuntuk bunga ros "percuma".

Sebaik sahaja anda menerimanya, mereka akan meminta wang daripada anda. Jika anda tidak membayar, mereka akan membuat kecoh, sehingga anda terasa adalah lebih berbaloi untuk membayar daripada berhadapan dengan masalah.

Jangan sesekali membenarkan orang yang tidak dikenali meletakkan apa-apa pada tubuh badan anda, dan berhati-hati untuk menerima apa-apa secara percuma melainkan terdapat alasan yang baik.

Scam ini sangat kerap di kawasan sesak dengan pelancong. Jika anda berhadapan dengan mereka, abaikan dan teruskan berjalan.

sangat berhati-hati untuk menerima apa-apa secara percuma melainkan ada alasan yang baik untuknya. Terutama di kawasan yang sangat menarik. Abaikan mereka dan terus berjalan.

Sangat biasa berlaku di Eropah, pelancong akan berjalan-jalan dan terasa sesuatu pada bahu mereka, biasanya tahi burung atau secebis makanan.

Kemudian, datang seorang yang tidak dikenali yang sangat mesra menghampiri anda dan mula membersihkan bahu anda yang terkena kotoran, sambil menyeluk poket anda.

Perkara yang terbaik untuk dilakukan dalam situasi ini adalah jangan benarkan sesiapa pun membantu anda. Sebaliknya, pergi ke bilik air dan bersihkan sendiri. Tak berbaloi untuk kehilangan dompet, telefon pintar malah passport, untuk perkara seperti ini.

Scam anggota polis palsu adalah antara salah satu yang paling popular di bandar-bandar besar. Kerap kali, seorang individu akan menghampiri pelancong dan menawarkan item yang diharamkan contohnya dadah.

Ketika sedang berbual satu atau dua orang lagi akan datang menghampiri, seolah-seolah sebagai pegawai polis dan menunjukkan "lencana" mereka.

Sebagai pelancong, sudah tentu anda tidak mengetahui sama ada mereka adalah pegawai polis atau tidak berdasarkan lencana atau pakaian seragam.

Jangan sesekali memberikan passport dan dompet anda kepada orang tidak dikenali. Minta mereka untuk menunjukkan pengenalan diri kemudian beritahu anda akan menelefon pejabat polis untuk memastikan mereka benar-benar seperti yang dikatakan.

Atau, beritahu anda tinggalkan passport anda di hotel dan jika mereka mahu, mereka perlu menemani anda ke hotel. Jika mereka tidak setuju, abaikan mereka dan beredar.

Seseorang menghampiri anda di mesin ATM untuk membantu anda mengelakkan daripada dikenakan caj bank tempatan. Apa yang mereka mahu sebenarnya adalah mengimbas kad ATM anda dengan peranti khas dalam poket mereka dan melihat anda memasukkan nombor PIN agar mereka boleh keluarkan wang kemudian.

Seperti cara-cara mengelak yang lain, jangan biarkan sesiapa yang tidak dikenali menghampiri anda ketika melakukan transaksi ATM dan SENTIASA berhati-hati ketika memasukkan nombor PIN dengan menutup menggunakan tangan.

Jika anda dihampiri sesiapa, jangan takut, ambil kad ATM anda dan cari ATM lain.

Ketika anda sedang melepak di lokasi tarikan pelancong yang sibuk, datang seorang penduduk tempatan menawarkan untuk mengambil gambar anda dan rakan-rakan.

Ketika anda sedang bersiap sedia untuk bergambar "melompat" yang bakal dimuatnaik ke Facebook, anda melihat dan menyedari "rakan baru" anda yang mesra tadi sudah hilang dari pandangan, dengan kamera atau telefon pintar anda yang mahal.

Ini agak sukar kerana anda perlu melihat kepada situasi. Biasanya anda akan meminta tolong pelancong lain untuk mengambil gambar anda, dan anda pula akan menolong mereka.

Namun jika ada yang menawarkan untuk mengambil gambar anda, jangan berada terlalu jauh dari individu tersebut dan sentiasa perhatikan gerak gerinya.

Lebih baik jika anda memiliki monopod atau tripod ketika melancong, dengan ini anda tak perlukan bantuan sesiapa.

Ini adalah scam yang paling licik dan tidak disedari oleh ramai pelancong. Walaupun anda boleh dapatkan WiFi di mana-mana sahaja pada masa kini, sesetengah daripadanya adalah percuma dan tidak mempunyai kata laluan, membuatkan anda boleh menggunakanannya secara terus.

Namun, ia adalah tersangat berbahaya. Penggodam biasanya menawarkan WiFi percuma tanpa kata laluan di lokasi awam yang akan digunakan oleh mangsa-mangsa yang tidak menyedari bahaya ini.

Secara tak sedar, anda memberikan akses komputer, kata laluan, akaun online dan banyak lagi kepada penggodam.

Jadikan tabiat untuk bertanyakan kepada kakitangan hotel, kafe atau lapangan terbang sambungan WiFi yang mana satu adalah rasmi.

Lebih-lebih lagi jika anda melihat banyak sambungan WiFi yang tidak mempunyai kata laluan, kerana biasanya mana-mana individu atau syarikat akan meletakkan kata laluan, jika tiada kata laluan, ia sangat mencurigakan.

Ketika tinggal di hotel, anda mendapat panggilan daripada penyambut tetamu di tengah-tengah malam untuk mengesahkan butiran kad kredit. Namun, apa yang anda tak sedar adalah ia bukanlah daripada pihak hotel, tetapi scammer yang akan mencuri wang anda menggunakan butiran yang anda berikan.

Tak kiralah di mana sahaja anda berada sama ada ketika melancong atau di rumah, jangan sesekali memberikan butiran yang penting seperti ini melalui telefon.

Bertemu dengan penyambut tetamu keesokan harinya jika terdapat apa-apa masalah berkaitan.

Anda sampai ke negara yang baru bagi anda dan menyedari ada gadis tempatan yang sangat cantik seakan-akan berminat atau memberikan perhatian kepada anda, yang mana tidak pernah berlaku dalam hidup anda sebelum ini.

Salah seorang daripada mereka mengajak anda minum atau ke kelab malam. Namun, selepas beberapa ketika berseronok tanpa memikirkan apa-apa, gadis tersebut hilang dan anda dipaksa bayar bil yang tersangat mahal. Lebih buruk, anda diberikan minuman mempunyai dadah atau dirompak.

Berhati-hati dengan wanita yang cantik dan menarik yang menghampiri anda atau mengorat anda dengan agresif.

Penulis tahu ia adalah impian kebanyakan lelaki untuk dipelawa oleh wanita cantik, namun jika ia bukan perkara yang biasanya berlaku kepada anda, kemungkinan besar ia adalah satu scam, atau individu itu bukannya "wanita".


10 Kemalangan Radioaktif Nuklear Paling Teruk Dalam Sejarah

Kuasa nuklear sering kali dinyatakan sebagai kuasa yang bersih kerana rendah karbon dan lebih produktif untuk tenaga masa hadapan. Walaupun begitu, manusia menjangkakan kemalangan pasti akan berlaku.

Oleh kerana kuasa nuklear ini menghasilkan bahan buangan yang boleh menjejaskan populasi manusia dan alam sekitar, menjadikan cadangan menggunakan kuasa ini amat membimbangkan. Kami ingin kongsikan bersama anda 10 kemalangan loji dan reaktor nuklear paling teruk pernah berlaku.

Sebahagian besar kemusnahan yang belaku di reaktor nuklear Lucens, Sweden merupakan kisah pengendalian bahan nuklear yang betul. Fasiliti nuklear yang menjadi pemicu kuasa nuklear di Sweden ini dibina di dalam sebuah gua.

Berpunca dari salah satu sistem penyejuknya yang bermasalah, telah menyebabkan permasalahan pada reaktor utamanya yang belaku pada tahun 1969 hanya beberapa bulan sahaja setelah beroperasi.

Kejadian ini mengakibatkan gua itu tercemar dengan radiasi nuklear. Pihak berkuasa Sweden telah menutup gua itu dan membersihkannya. Tiada kehilangan jiwa yang dilaporkan dan merupakan kejadian paling ringan di dalam senarai ini.

Dari segi kesan kesihatan dan impak lain, kemalangan di Three Mile Island ini tidaklah begitu besar. Namun begitu ia merupakan kemalangan nuklear terburuk yang berlaku di Amerika Syarikat sehingga kini. Kemalangan ini terkenal bukan kerana apa yang terjadi akan tetapi apa yang mungkin boleh terjadi.

Kemalangan nuklear di sini menjadi peringatan penting tentang betapa dekatnya beberapa reaktor dan loji nuklear ini dengan kawasan populasi manusia dan kesan buruknya jika ia berlaku. Tempat ini dinamakan The Three Mile Island kerana ia hanya terletak 3 batu sahaja dari Middletown, Pennsylvania.

Terdapat juga 3 bandar yang berada di dalam lingkungan 25 batu persegi dari tempat kejadian iaitu York, Harrisburg dan Lancaster. Kesemua kawasan ini mempunyai risiko yang sangat besar dicemari radioaktif.

Nikolai Vladimirovich Zateyev merupakan komander kepada kapal selam K-19 sewaktu krisis besar ini berlaku. Semasa itu K-19 sedang menjalankan operasi menggali di utara lautan Atlantik apabila terjadinya kerosakan pada salah satu sistem penyejuk reaktor nuklearnya. Apa yang berlaku selepas itu merupakan sesuatu yang memalukan.

Zateyev menolak bantuan daripada kapal perang Amerika yang berdekatan. Apabila anak kapalnya mula merasa jengkel akan arahannya, dia merampas kesemua senjata mereka dan membuangnya ke dalam laut. Kapal K-19 yang penuh pencemaran nuklear itu berpatah balik ke pengkalan menggunakan enjin dieselnya. Kapal selam K-19 ini dikira sebagai bencana mekanikal dan digelar sebagai “Hiroshima” oleh tentera laut Soviet.

USS Thresher merupakan kapal selam yang menggunakan kuasa nuklear dengan teknologi tercanggih masa itu. Malangnya, pihak pengeluarnya terlepas pandang satu perkara kecil, iaitu memastikan kapal ini boleh terapung di atas air. Kapal selam ini dilancarkan pada 1960 dan telah melalui beberapa siri ujian di lautan Caribbean dan pantai Atlantic di Amerika.

Masalah pertama dengan Threster ini ialah pada 1961 apabila kapal ini terpaksa di “jump start” oleh satu lagi kapal iaitu USS Cavalla. Dijangkiti oleh masalah mekanikal, USS Thresher di bawa pula ke utara untuk dibaik pulih.

Setelah itu kapal selam ini memulakan selaman pertama setelah dibaiki. Malangnya beberapa hari kemudian ia dengan secara rasminya diisytiharkan tenggelam dan mengorbankan 129 penumpang bersamanya.

Perlumbaan senjata selepas Perang Dunia II sedang rancak berlangsung dan United Kingdom juga tidak mahu ketinggalan. Dalam usaha membangunkan bom atom pertama mereka, pihak British membina 2 reaktor iaitu Windscale No 1 dan Windscale No 2.

Pada Oktober 1957 ketika proses 3 hari penyejukan berlangsung, terjadi kebakaran di Pile No 1. Jumlah kematian keseluruhan dianggarkan seramai 200-240 orang berpunca dari kebakaran dan kenser akibat pelepasan pencemaran bahan radioaktif.

Pada mulanya percubaan memadam kebakaran dilakukan dengan membuka kipas-kipas pada reaktor itu secara maksimum namun apa yang terjadi ialah api semakin marak. Siraman air juga tidak berjaya. Akhirnya barulah para jurutera sedar bahawa menyekat laluan oksigen akan membantu memadamkan kebakaran.

Kadangkala manusia menjadi kreatif dalam menyebarkan pencamaran radioaktif. Institut perubatan radiotherapy di Goaiano merupakan salah satu kes berkenaan. Masalah bermula apabila mereka meninggalkan beberapa peralatan radiological di tempat lama mereka beroperasi setelah berpindah.

Kemudian para pengumpul barangan lusuh telah mengambilnya dan beberapa kali sudah bertukar tangan dan dijual. Akhir skali ia sampai di tempat pelupusan sampah. Kejadian malang itu berlaku apabila peralatan radiological itu cuba diketuk untuk diceraikan.

4 orang yang terlibat dengan alatan itu dilaporkan maut manakala 249 orang berdekatan telah positif terdedah dengan bahan radioaktif. Cara bagaimana radioaktif ini boleh tersebar, kemalangan di Goiana ini mungkin merupakan yang paling unik pernah berlaku.

Salah satu lagi kemalangan di dalam bidang radio-therapeutic ialah di sebuah klinik di Zaragoza pada tahun 1990. 11 pesakit mati rentung manakala 16 yang lainnya cedera. Antara kecederaannya ialah kebakaran kulit, organ dan juga tulang sumsum.

Berpunca dari pemeriksaan tahunan yang lambat, kejadian ini dianggap sesuatu yang sangat malang. Walaupun ia tidak tersebar seperti kemalangan di Goiânia, Brazil namun ia membuktikan maut kepada sesiapa yang terdedah secara langsung.

Apabila dikalahkan dari segi teknologi nuklear oleh musuh mereka semasa perang dingin iaitu Amerika, pihak Soviet Union menjadi terdesak untuk mengejar. Salah satu hasilnya ialah apabila mereka membina satu bandar tertutup bernama Ozyorsk yang dikelilingi oleh fasiliti nuklear yang diberi nama Mayak.

Bahan buangan radioaktif telah disalurkan ke dalam Sungai Techa (yang kemudian melalui Sungai Ob dan akhirnya ke Lautan Arctic) dan kemudian tersimpan di Tasik Karachay (salah satu tempat paling tercemar di dunia).

Jika kejadian ini masih belum mencukupi, pada 29 September 1957 terjadi pula satu letupan yang menyebabkan lebih separuh juta orang terdedah kepada pelbagai tahap radiasi. Kebanyakan penduduk di sepanjang Sungai Techa dipindahkan seminggu kemudian dan pelbagai penyakit pelik yang menimpa mereka.

Untuk sebab yang tidak diketahui, pihak Jepun memikirkan ianya idea yang bagus untuk meletakkan jana kuasa nuklear berhampiran persisiran pantai yang kerap dilanda gempa bumi dan tsunami. Stesen nuklear yang beroperasi pada 1971 itu bagaimanapun sedikit mengejutkan kerana bertahan lebih 40 tahun.

Namun pada 11 Mac 2011, kejadian alam iaitu gempa bumi yang besar disusuli tsunami telah berlaku dan ini menyebabkan Fukushima Daichi (Fukushima 1), yang merupakan salah satu daripada 15 jana kuasa nuklear terbesar dunia musnah. Apabila sistem penyejuk dibanjiri air laut, reaktor menjadi semakin panas dan apabila pita merah dilekatkan untuk penutupan, ianya sudah terlambat untuk mengelak bencana.

Hasilnya ialah seluas 20km persegi dari kawasan bencana dikenalpasti telah dicemari. Namun begitu mereka bernasib baik kerana ciri geografinya yang menghalang dari ia tersebar lebih luas dan mungkin membahayakan populasi penduduk.

Semenjak 1986, bencana yang terjadi di Chernobyl ini telah mengilhamkan pelbagai mitos popular. Satu kawasan seluas 30km telah dikosongkan dan tidak dihuni lagi sehingga hari ini.

Chernobyl merupakan sebuah pekan kecil dan kejadian di sini menjadi simbol tentang regim Soviet yang lebih cenderung untuk menutup kemalangan ini lebih dari membantu mangsa yang terlibat. Pelbagai filem dan permainan video yang mengambil tempat dan kisah kejadian di sini sebagai latar belakang konsep mereka di antaranya terdapat makhluk pelik yang menjadi penghuni di sini.

Bukan itu sahaja malah cerita mengenai para petugas keselamatan yang terlibat pada hari kejadian ini juga banyak diceritakan. Pelbagai penyakit misteri yang melanda mereka yang telah terdedah kepada radiasi nuklear ini. Sememangnya menyeramkan melihat sebuah penempatan manusia yang ditinggalkan dalam masa sehari dan terbiar sehingga ke hari ini.


7 Tumbuhan Berbahaya yang Tidak Patut Anda Sentuh

Tumbuhan merupakan salah satu spesies kehidupan di atas muka bumi. Kebanyakan dari tumbuhan sudah diketahui khasiat serta faedahnya dan seringkali digunakan di dalam masakan atau bidang perubatan.

Namun tidak semua spesies tumbuhan itu boleh digunakan manusia. Mungkin anda pernah mendengar terdapat beberapa spesies tumbuhan yang beracun jika dimakan. Akan tetapi kali ini kami ingin berkongsikan bersama anda 7 jenis tumbuhan yang sangat berbahaya walaupun dengan hanya menyentuhnya.

Manchineel ialah pokok yang berasal dari Florida, kepulauan Caribbean dan juga beberapa kawasan di Amerika Selatan dan Amerika Tengah. Daun dan buah tumbuhan ini menyerupai pokok apple dan kadangkala ia dikenali dengan "apple pantai". Namun di dalam bahasa Spanish, pokok ini dikenali dengan nama manzanilla de la muerte (little apple of death).

Ini kerana tumbuhan ini mempunyai toksin yang sangat tinggi. Memakan buah pohon ini boleh membunuh dan pasti akan mengakibatkan kelecuran pada bahagian mulut dan organ dalaman.

Bukan itu sahaja malah titisan air hujan yang terkena daun pokok ini juga akan mengumpul phorboldan boleh membakar kulit sesiapa yang berada di bawahnya ketika hujan dan menyebabkan kulit mengelupas.

Kaum orang asli telah lama menggunakan daun pokok ini untuk dijadikan senjata memburu dan berperang dengan meletakkan toksin daun pada mata anak panah atau sumpit.

Jika anda tinggal di Utara Amerika anda perlulah berhati-hati dengan tumbuhan yang terkenal dengan jolokan "tiga daun" ini. Poison ivy mengandungi bahan beracun yang dikenali sebagai urushiol. Apabila disentuh, ia akan mengakibatkan kegatalan, kelecuran dan rasa terbakar yang teruk.

Racun dari tumbuhan ini juga boleh melekat pada pakaian, kasut atau peralatan dan tetap berbahaya jika disentuh kemudian. Jika anda mendaki atau melalui kawasan yang mempunyai tumbuhan ini, pastikan anda membuka pakaian anda di luar rumah dengan berhati-hati agar tidak terkena pada barangan lain di dalam rumah.

Kegatalan akibat sentuhan pokok ini boleh berlaku selama seminggu hingga tiga minggu lamanya jika tidak mendapatkan rawatan yang betul.

Tumbuhan ini banyak ditemui di serata Eurasia, Amerika Utara dan Afrika Utara. Daun dan pucuk tumbuhan herba ini penuh dengan bulu halus yang mempunyai asid formic dan bahan berbahaya yang lain.

Jika disentuh, bulu halus seperti jarum ini akan mencucuk masuk asid ke dalam kulit dan akan mengakibatkan kegatalan dan juga rasa seperti kulit terbakar. Namun berita baiknya ialah simptomnya hanya bertahan tidak lebih dari 24 jam sahaja.

Apa yang menariknya tumbuhan ini selamat untuk dimakan jika dimasak dengan betul. Ia agak popular di sesetangah tempat dan dijadikan sebagai sayuran.

Terdapat dua spesies tumbuhan hogweed ini iaitu hogweed gergasi dan juga hogweed biasa. Ia merupakan tumbuhan asli yang terdapat di Eropah dan beberapa bahagian di Amerika Syarikat.

Pada daun tumbuhan ini terdapat cairan yang mengandungi bahan kimia yang dikenali sebagai furocoumarins dan seharusnya dijauhi. Sebarang sentuhan boleh mengakibatkan phytophotodermatitis, di mana kulit akan menjadi mengelupas dan kepedihan jika terdedah kepada cahaya matahari.

Jika cairan berbahaya itu masuk ke dalam mata boleh mengakibatkan anda buta. Tumbuhan hogweed ini juga kelihatan sama seakan tumbuhan air yang berbahaya iaitu water hemlocks (Spesies Cicuta) dan juga seakan-akan pokok lobak merah. Jadi adalah lebih baik untuk anda menghindari tumbuhan yang seakan-akan hogweed ini jika tidak pasti mana satukah yang beracun.

Tumbuhan Tread-softly ini juga dikenali dengan nama noseburnatau finger-rot dan ia merupakan tumbuhan herba asli yang terdapat di kawasan selatan Amerika Syarikat.

Tumbuhan ini, daun dan buahnya dipenuhi dengan bulu halus yang boleh menembusi kulit dan mengalirkan beberapa bahan yang boleh menyebabkan kegatalan. Walaupun sentuhan dengan tumbuhan ini boleh menyebabkan kegatalan yang melampau, namun ia hanya bertahan kurang dari satu jam.

Bagi mereka yang mempunyai kulit yang sensitif pula mungkin akan mengakibatkan kegatalan selama beberapa hari jadi dinasihatkan agar tidak berkaki ayam di kawasan yang terdapat tumbuhan ini.

Keluarga nettle ini mempunyai pelbagai jenis tumbuhan beracun namun tidaklah seagrasif seperti gympie gympie ini. Tumbuhan ini banyak ditemui di Australia dan Indonesia. Gympie gympie ini merupakan salah satu tumbuhan paling berbahaya di dunia.

Duri pada daun tumbuhan ini boleh menyebabkan alahan yang teruk pada mangsanya dan kadang-kala boleh menyebabkan kejutan anaphylacticyang menyebabkan kegagalan fungsi beberapa bahagian organ dalaman. Akibat dari sengatan racun ini boleh menyebabkan kesakitan pada mangsa selama berbulan-bulan lamanya.

Ramai mangsa yang memberitahu rasa akibat terkena racun tumbuhan ini seperti terkena asid, kejutan elektrik atau seperti ditampar dengan kuat. Ada juga mangsa yang melaporkan kesakitan itu akan kembali beberapa tahun selepas terkena tumbuhan itu. Beberapa saksi lain mengatakan ada kuda yang pernah terkena dan melompat kesakitan malah ada yang terjun dari tebing tinggi akibat tidak tahan dengan bisanya.

Para saintis yang mengkaji tumbuhan ini biasanya akan memakai pakaian perlindungan khas yang tebal dan dibekalkan dengan pil antihistamine untuk langkah keselamatan.

Tumbuhan pain brushini juga dikenali dengan nama poison ivyAfrika dan banyak terdapat di bahagian selatan benua Afrika. Sesuai dengan namanya, tumbuhan ini sememangnya juga antara yang paling berbahaya di dunia.

Tumbuhan ini bersiaz kecil dan mempunyai cairan kimia pekat pada daunnya yang dikenali sebagai heptadecyl catechols dan akan berubah menjadi kehitam-hitaman apabila kering.

Sebarang sentuhan pada cairan ini akan mengakibatkan bahagian yang terkena itu membengkak, melepuh dan juga mengelupas. Namun berita baiknya ada segelintir orang yang imun dengan bisa tumbuhan ini. Biasanya simptom ini akan berkurangan selepas beberapa hari.